Thrash Metal | VCTH\nHome » Awnmawi » Thrash Metal\nBy vcth on September 8, 2013.\nThrash Metal cu heavy metal ih maktarai tha-hri pi a si ih tempo rangzet le hruumtak ih sinak nei mi a si. Thrash metal hla pawl ti ih theihlangnak cu a rangmi, sum le sel rawi ruri, guitar riff hmang mi pawl niam, rangzet ih tum mi style thawn kop hleice mi a si. Thrash metal a hlafang pawl tla cu minung nuntu khuasaknak ih thil ra suak khawm mi pawl kha direct lole thangsiatnak tongfang pawl hman mi si ih, hardcore(punk rock ih tha-hri pakhat) thawn a hreklai cu kalh-aw nak a rak nei ve.\n“Big Four” tih si mi Thrash metal pawl cu Anthrax, Megadeth, Metallica, le Slayer an si, 1980 lai vuavel hrawng ih raksuak mi pawl sung ih hawizawng ten raksuak ve mi le rak lar mi a rak si ve. Thrash metal pawl ih hramthoknak cu a tlangpi thu in 1970 tlai lam le 1980 thok lam in a rak si ih, NWOBHM timi komkhawm bu an rak ṭangkhawm rero lai, punk rock le hardscore vek si lo in phundang te sinak a rak nei ve in rak thanglian rero mi cu a si. Hih phundang te hi a rualpi dang thawn ṭhim ah cun tawkfang lai cu mi-kalh nawn cu a rak si ve, hmun tawkfang ah cu sulhnu-racangsuak mi le lamhmuh tu ti ah theih a rak si ih, Glam metal hla- aw le tlangpi pawl kha kauzet in a rak fehpi ve nasa cu si.\nThrash Metal> Tawifam kim ten simfiang nak:\nStylistic Origins: NWOBHM, Speed Metal, Hardcore Punk\nCultural Origins: 1980 thoklam, US\nTypical Instruments: Electric Guitar-Bass Guitar-Drums-Vocals\nMainstream Popularity: 1980 thok lam in rak virh rero ih, cutin 1980 vuavel le 1980 thok tiang azik a thleng, cuihsin nuam teten tlak sal ih 1990 lai hrawng lamah. Cun, nuam teten rak kai so lala ih 2000 lai vuavel tiang.\nDerivative Forms: Death Metal Black Metal, le Groove Metal\nBig Four tin kawh mi Thrash Metal Band pawl:\nOne Response to Thrash Metal\nLawrence February 4, 2010 at 8:49 pm\n"Thrash Metal" ih lai tong thawn fiang zetin na simfiang thei ruagah ka lungawi tuk lawlaw..A dang tla rak peh vivo uh..:))\nFalam Baptist Church, Falam website thar nei zo\nBA Thang (Salai) le VCTH Camkhat\nDr. Lian Hmung Sakhong Laiza ih Interview\n© 2013, ↑ VCTH


SAC ralkap pawl itthat lai ah Cilnuai tuar, Mithi le hriamtuar tam + VIDEO - Falam Online Media\nSAC ralkap pawl itthat lai ah Cilnuai tuar, Mithi le hriamtuar tam + VIDEO\nDecember 13, 2021 December 13, 2021 Ni Hnem Sung\t0 Comments\nTipar ih Lawngpi a siat ruangah tanglam Chindwin hmun pakhat ih umhmun khuartu SAC ralhraangrual an itthat lai ah PDF ṭangrual pawl in nasaten an cilnuai ih mithi le hriam tuar an tam ding tiah zum a si.\nMizaan, December 12 doawknak ruangih Lawng siat sak tuar ralhraangrual cu Sagaing ramṭhen, Kani peng ah umhmun an khuar ih, December 13 zinglam khuavang hlan ah DRPA (Dictatorship Revolution People’s Army) le M&K The boy pawlkom telin PDF ṭangrual pawl in rinlopin an va do ruangah ralhraang pawl cu an cangvai man lo tiah theih a si.\n“An nih hi zinglam nazi 2 hrawng cun thawmvang nei loin an itthat zo. Culai fangah meithaltum thawn kan kap cu an umnak hmun cekci ah kan ngah fuh. Ṭap raak thawm a thang ih, kan kah pek ahcun in kap ve nan netahnu cun an cangvai thei nawn lo” ti`n DRPA ih ṭuanvonei Ko Lin in MPA hnen ah a sim.\nCuvek dinhmun a si ruangah ralhraang lam mithi le hriamtuar an tam ding zum` a si ih, mipi humtu ralkapbu lam cu hriamtuar le khawngaw umloten kan him thluh tiah amah cun a rel bet hrih.\nKani peng PDF cun December 12 khalah tipar bomb hmangin ralhraang Lawngpi kan siat sak tiah thu an suah ih, cuih Lawngpi cu Kani peng, Medin khua kiang ah, tuizing December 13 ah a pil fel ti`n KLG PDF (Kani) thusuahmi ah an ngan tel a si.\nRalhraang Lawngpi a pil lai video tawi …….\n← Hminthang Football star Maradona nazi hlo cu India ram lamlam ah an hmusuak\nThla 1 sungah PDF/CDF kut tuarin SAC ralhraang Battalion 20 tluk hrawng thi zo →\nRalhraang SAC ralkap in “Silent Strike” hrang timlamnak nei ve


Sinak le Rinsan Awnak | VCTH\nSinak le Rinsan Awnak\nHome » Cahram » Sinak le Rinsan Awnak\n1993 ah leitlun kum 13 tang Maths zuam awknak N. Korea ah an nei. Cui zuamawknak ahcun Maths lawng siloin thusuhnak tawite pakhat an bet. Cucu, “keimah cu Maths thiam zet mi ka si?” ti a si. Thiam tiih an ruataw ahcun a dik tinakah hminsin te tuah a siih, Thiam lo ti ih an ruataw a si ahcun diklo tinakah hminsin pe ding a si. Cui Maths zuamawknak ahcun inntek N.Korea pawlin pakhatnak an ngah ta reai.\nCamibuai-ih a result ahcun Korea nauhak pawlin 67% an hman ih American nauhak pawl cu 26% lawng an hman. Asinan camibuai tanglam ih an suh mi thusuhnak,”keimah cu Maths ka thiam a si,” tinak ah American nauhak pawl cu 70% an ngah ih Korea pawl cu 30% hrawng lawng an ngah.\n1980 hnu ihsin America ih fimthiamnak lam policy ah mah le mah rinsanaw ding ti hi thupi zetin an fehpi. Mah le mah rinsanawnak in ṭhansonak a suahpi ding ti an ra zum. A rak zum bangin ṭhathnemnak tampi a rak suahpi. Mah le mah rinsanawnak thawn an ram an tung ding. Culawng siloin, a leng lam sipuazii, copany pawl ah tla hlawhtlinnak a suah pi.\nThil tifamin thu le hla kap hnih in cu a um ve ringring. Caan tampi ah a theithluhtu, a thiamthluhtu bangin an um ṭheu nan an thiamthluh ve ce lo. Thiam ngai hnai loih thiam zet vekih rak ruataw tla thil poi mawh zet cu a rak si ve.\nCuruangah milai kan rinsanawnak cu ka sinak, thil kan ti theinak parah hram a ṭoh a ṭul a si. Kan Chinmi lak ihsin mi tawk Rampi dinhmun, leitlunpi dinhmun in tla an um ve. Chinmi hi mi santlai lo tuk cu kan si lemlo. Ka thlennak kipah a tawk a thiambik kan va si thluh lo hmanah zaran vialvo tal cu kan si ve ringring ko.\nChinmi pawlih kan nunnak/nunphung sungih a rak tel ve mi thil pakhat cu ningzak hi a rak si. Ningzak nunphung cu kan laimi lawng silo in Asian a tam sawn in cu kan nei hmang. Ka nauhak laiah ka nu in kan inn hnen te kha antam va hleh in fial. Antam kan mah ta mi va ṭhen ding cu ka rak ning zak ciamco, ka rak ngam lo. Cucu kei mah bulpak ih tlasamnak tla cu a si men thei nan, Chin nauhak tampi ka ton tikah an hmin, nu le pa hmin tivek ka sut tikah sim ngam coca lo an tam nasa. Mai hmin le nu pa hmin felfai takih a sim ngam kohko mi nauhak hi a tam lem lo ding ka zum, a hlei ce in khua te lamah.\nCui kan ningzahnak cun caan tampiah kan caantha (opportunity) hmuah tla a rak dawn kham thluh ve. Ningzahnak hlon tahratin hmailam ih pahnor vurvo ti hi phurhritpi pakhat tluk a si.\nZiangkhal lole minung kan rinsanawnak cu kan sinak, thil kan titheinak parah hram a ṭoh sehla a tha. A rinsanaw mi kan sitheinak dingah rinsanaw tlak sinak, thiamnak nei dingin kan zuam nasa a ṭul. Kan te le kan fa, kan Chin nauhak pawl tla a rinsanaw mi an si theinak dingin le rinsanaw tlak sinak nei theitu an si theinak ding hrangah dom kai cio uh si.


KAIHKHIH TUAR KANPALET THALAI PAWL CU MI PAKHATAH TING 10 IN TLAN SUAK DINGIN RALKAP PAWLIN TI – Thechinlandtoday\nKAIHKHIH TUAR KANPALET THALAI PAWL CU MI PAKHATAH TING 10 IN TLAN SUAK DINGIN RALKAP PAWLIN TI\nadmin August 24, 2021 Leave a Comment on KAIHKHIH TUAR KANPALET THALAI PAWL CU MI PAKHATAH TING 10 IN TLAN SUAK DINGIN RALKAP PAWLIN TI\nChin state, Kanpalat township Sungih fangfai phur luttute cu military council ralkap pawlin kap dingin thupek (fireing order) an suah mai bakah, san um loin, an kaih thalai pawl cu mi pakahtah ting 10 theuhin tlan suak aw dingin military council ralkap cun a theih ter tiah theih a si.\nKanpalet tualsung mi pakhat cun, kaihkhih tuar mi pawl cu police station an thleng ih, tlan suak aw ding cun paisa kuan a tul ih, tlan suak aw mi pawl cu an tam nasa, Mi pakhatah kyat ting 10 pek a tul ih, pek thluh thei lo cun ting 5 pek hmasak a tul ih. Thenkhat pawl cu minung an kai ih, an thil neih mi laksakin an suah leh sal a si, tusunah khal khaw sung lamah an strict nasa a si,” tiin a sim.\nKanpalet Township sungah military council ralkap pawlin civil mi 20 luan an kai zo ih, a tam sawn cu paisa in an tlan ter ruangah an suak sal ih, a si nan mi pahnih cu mipi kilhimtu pawl CND lam thawn zawmawknak in an zum ruangah, suah an harsa tiah theih a si.\nTusun lamah Kanpalet khaw sung cu a a hmaisa hnakin khuahkhirh a si ih, fangfai thiartute cu military council lamin firing order a suah zo ruangah, fangfai, Sii, ei ding phur pawl cu an kai ih, an thilri pawl an laksak ruangah, khaw thenkhatah cun ei leh in ding nein awn lo in harsatnak an tawng rero a si tiah theih a si.\nAugust thla tir lam khalah military council ralkap lamin zan lamah san um loin, hmeh puah leh civil mi pawl cennak in dapin an thil neih laksakin sual rawng an bawl thu khal theih a si.\nTamu Kahdohnak Thawngpang Vun Theih Cu A Nuam Tuk Ai →\n← Uico Min Aung Hlaing Cozah Nih Dalaan Pawl Laksawng Phaisa Pek Ding


Chelsea Dungthlun In Man City Thuhla A Fel Thlang Ding – FIFA – Times Of Chinland\nChelsea Dungthlun In Man City Thuhla A Fel Thlang Ding – FIFA\nFIFA cun thla reizet Man City an zingzawi rero hnu ah an thuhla an rel fel thlang ding thu an phuang. Man City hi kum kim lo player lei thu ah FIFA in a ringhlel ih thla tamzet a zingzawi rero zo.\nKum kim lo player lei thu ah FIFA cun Chelsea a rak hrem zo ih transfer caan tum 2 rori sung player an lei thei lo ding.FIFA cun player lei thei lo dingih Chelsea a hrem hnu ah sumpai £391,260 khal daan thlun lo man hrang a rak cawh. Chelsea cun FIFA hremnak cu zohfel saksal dingin zangfah an dil rero nan,hrial sak an si ih hremnak bangin transfer caan vei 2 rori ah player an lei thei lo ding.\nTuah Man City thubuai khal rel fel a si thlangih hrem zumzet an si ve. FIFA palai cun ,”Caan reipi sung City kan rak zingzawi rero zo ih tui hnu reilo ah thu felfai kan phuang thlang ding.Man City thubuai hi kan hrem zomi Chelsea thubuai thawn a bang aw zet ih tui hnu kar hnih khat hnu ahcun thu felfai kan phuan thei zum a si,” a ti.\nTuah Man City cun season thar hrang dungkham ,laitlan le hmaitlan pawl lei an tum ih hrem an si cun an lei thei lo ding.City lei tum mipawl cu kehlam dungkham hrang Leicester dungkham Ben Chilwell a si ih hmaitlan hrang Frankfurt hmaitlan Jovic le Fernandinho aiawhtu ding laitlan hrang Lyon laitlan Ndombele pawl an si.\nUCL Quarter Final Draw A ‘Leaked’Timi A Dik Asile UEFA An Mualpho Ding


Muvanlai Pakhat Thuanthu (2-3) - Chinland Today Media\nMarch 8, 2016 3:39 am·1 comment\nMuvanlai Pakhat Thuanthu (2)\nVei khat lai ahhin siangpahrang pakhat in laksawng ah muvanlai mawi zet pahnih a ngah. Cui muvanlai pawl cu a hmuh dah mi vate hmuahhmuah lakih mawi bik an si. Curuangah zuan le nundan zirhtu ding ah muvanlaizirhtu thiam bik a fial.\nThla tam a liam hnu ah muvanlai zirhtu cu siangpahrang hnenah a ra ih, muanlai pakhat cu mawi le ropi zet in a zuang zuaizo rero nan, a dang pakhat cu a ra thlen pek ihsin thingkung hngettek pakhat ah a fu ih, a zuang duh lo lawlaw tiah a ra sim.\nCuruangah siangpahrang cun a ram sungih dawithiam le mi fim hmuahhmuah a ko khawm ih muvanlai cu tuamhlawm a fial. Asinanmuvanlai cu an zuangter thei cuang lo.Siangpahrang cun a khawnbawl le tlangbawi pawl a fial lala. A thaisun ah siangpahrang cun tukvirh ihsin khua a vun cuan ih muvanlai cu a futnak thing hngettek ah a um lai thotho ti a hmu.An zuamnak hmuahhmuah a tthathem lo ruangah siangpahrang cun, “Hramlak umtudan theithiamtu cun himi thubuai ih umzia a thei deuh men ding,” tiah a ruatsuak. Curuangah, “Lothlopa pakhat va ko uh,” tiah a fial.A thaizing ah siangpahrang cun muvanlai cu siangpahrang inn ih hmuan sungah a zuang zuaizo rero ti a hmu ih a mang a bang zet. Curuangah, “Thil maksak a tuahtu hi ka hnenah run hruai uh,” tiah thu a pe.Lothlopa cu an va hruai lohli. Cutikah siangpahrang cun, “Ziangtin muvanlaikha na zuangter thei?” tiah a sut.\nLothlopa cun, “Thil olsam zet a si, siangpahrang bawipa. Muvanlai ih futnak thing hngettek kha ka sat thlaksak men si lawm,” tiah a sawn.Kannih khal hi a sannak hmun thleng ding ih tuah mi kan si. Kanmah ahhin zum ban lo khop ih a tam mi thazang le thil ti theinak an um. Asinan can tampi ahcun kan futnak thing hngettek ah kan to ringring ih, kanmah thawn a naivai mi le kan nel cia mi thil kha kan pawk hnget eu-eu. Kan si thei mi thil siar cawk lo a um ko nan, hawl lo in kan um. Kan nel cia mi thil, a hahdam mi nun, le thil zaran menmen pawl lakah kan nun kan herkualter. Curuangah kan nun cu dinhmun sang ah thleng lo in zaran men ah a tang ttheu. Sunglawi zet ih kan zuansuah theinak ding ah kan ttihphannak thing hngettek kha sat tan in, kanmahte’n zalennak pe aw ding kan si.Credit: Ngantu theih lo.\nMuvanlai Pakhat Thuanthu (3)\nMuvanlai hin thlipi a hran ding tikah a hran hlan reipi ihsin a rak thei cia ti na thei dah maw?Muvanlai cu a sannak hmun pakhat ah a rak um ih thli a ra thlen ding a rak hngak.\nThlipi a ra thlen tikah, thli in tlunvan sang ih a thlir soh theinak ding ah a thla a pharh. Curuangah thlipi hrang rero tlun ah a thleng. Thlipi in hnuailam ih thil ziangkim a nuai siat rero lai khal ah, muvanlai cu tlunvan sang ah ropi zet in a zuang zuaizo rero.Muvanlai hi thlipi hrang lak ihsin a luat lo ih, hrial khal a tum lo. Thlipi kha tlunvan sang sinsin ih amah thlirsotu ding ah a hmang sawn. Thlipi a rak kengtu thli kha hmang in tlunvan sang ah a zuang.\nKan hnenih nunnak thlipi siava a ra thlen can ah muvanlai vekin thlipi tlun ah kan kaiso thei ve. Damlonak, vanduainak, lungngainak, hlawhsamnak tivek pawl kan nun ih a ra thlengtertu thlipi kha tlunvan sang ih kaisohnak ah hmang in, thlipi tlun ah kan zuang thei ve a si.Tu ih na hmaton a ttul mi ngenngiarnak thupi bik ziang a si? Cahnah parah vun ngan lohli aw. Cu thluh ah tlunvan sang ih a lo khaisotu ah hmang aw.\nHram: Ngantu theih lo ih “Soar Like An Eagle.”\nRun Herh Ling says:\non March 12, 2016 at 5:16 am\nNan tar tha tuk. Lungawi.


7.3.10 Falam Times - Chinland Today Media\nMarch 9, 2010 9:23 am·2 comments\nRefugee Pawl in Lairam\nAn Tlansan Maw??\nBy. Sui Lian Mang\nThus 2: sungah Ziang hmuahhmuah hrangah can a um a timi kha ka von ruat. Israel pawl khal an ram midang ih an rak uk ruangah an thendarh aw thluh can a rak um ih mahte ukawk theinak can a ra thlen tikah hmun tin kim in kirsal ih ram dinsal can a um. Kan Laimi pawl hrang khal ah tu hi kan thendarh awk can a si ih kirsal ih ram dinsal can tla a um leh ko ding. Ram sung ram leeng vuaivai aw lo in Laimi kan zaten kan umnak hmun tin in kan tang tlang ding ih Lairam a harhdamnak dingah zuam tlang ding a thupi sawn.Neh 2:18 ih “Tho in dinsal uhsih”ti ih Laimi pawl ih Lairam kan dinsal ih kan ukawk thei can hngakhlap zetin,\nKawlram ah Nazi pakhat ih peng-120 tiang hrangthei thlisia thleng thei\nApril thla sung ah nazi pakhat ih peng-120 tiang a cak mi thlisia cu Kawlram hmun dangdang ah a hrang vivo thei a si ti thu nikhua tahnak `uanvo nei tu cun an sim. Hiti ih thlisia hrannak dingih an zum nak hmun pawlcu Sagain Division saklam, Kachin ramkulh, Mon ramkulh, Ta-nintayi ram `hen, Shan ramkulh ah a hrang dingih Tipi kap tluan hmun dangdang ah phu-sing (tornado) her in le hmun hrek ah cun ruahpi nasa tak sur thei a si ti thu khal an sim bet. Hi mi thlisia a hranpang cun Inn nasa zet a siat dingih har nak tampi ramsung ah a thlen thei ti thu khal nikhua tahnak tuanvo nei tuin ralrin nak mipi hnen ah a pek hai.\nVangtlang ralkap training\n5.3.10 Mizzima, Kawlralkap cun Mon mino 100 hrawng cu Kawlralkap pawlin Pituhsit trainining kaiding in an fial ruangah duh lo in Mon New Land Party (Kawlralkap thawi rem nak tuah tu party) pawl hnenah humhim nak hawl in an tlan tiah MNLP palai in a sim. Ralkap pawl cun hranhram in an training an kai ter ih cui kai thei lo pawl cu thlakhat ah Kyats. 7000 nan kuan ding an ti ruangah cu mi harsat nak duh lo ruangih tlan an si thu a tlan tu pakhat in a sim. Kawlram hmun tin ah hiti vekih vangtlang training kaiter an si ruangah a tlan an tam pi ih a bik tak in Mon New land Party humhim tu hnen ah sungkua in siseh a bur bur in an ra thleng a si tiah an sim bet.\nKalaymyo ah mobile phone hman theih ve thlang ding\nKawl ralkap Acozah in Kalaymyo ah mobile handset model 4000 CDMA-450 le CDMA-800 phunhnih cu a tum hmaisabiknak ah 2000 a pe suak ding. Hmailam canah hi aiih tam pek sinsin khal a tum. Dil tikah Kyat 2000 ih dilnak thehlut ding a siih hmatpungtin le inthawngsuhcazin tivek pawl telin Telecom department ah dil theih a si. Thuneitu lam in CDMA-450 handset pakhat cu Kyat 53,000 in zuarsuah a si dingih CDMA-800 handset pakhatah Kyats ting 15.5 in an zuar ding. Tu ah himi mobile handset lei duhih a diltu hi mipum 10,000 an kim zo. Himi kiangkap ih um pawlin hitivekih pursum leilawn nak ih tangkai zetmi hand phone an hmang thei ve ding cu an lung awi zet hai tin thu dawn asi.\nLai pacang pakhat tlen man Kyat ting 300\nMarch2,2010 ni zan nasi 9.00pm hrawngah mipa5 hmaituam in Paungmu khua ih um Hait Htun timi pa cu ram khawleng lamah hruai suakin ramlakah an fehpi. Cun, himi pawlin an hruaisuahmipa tlenak dingah a sungte pawl hnenah paisa ting zathum(300 lakhs) an dil. A sungte pawl le himi zah paisa an neih lo tikah ti ngaih nak thei lo in Sinletwa khua ih Kawlralkap pawl um nak camp ah an va sim. Asinan hitawkih um ral kap thuneitu pawl khalin tui ni tiangin zianghman an tuah hrih lo thu an khawmi pakhatin a sim.\nHi khua ih um pawlih rel danin himi misual 5 pawl hi Mara tawngin an mah le mah cu an biakawk hai thu an sim ve. Himi kiangkap ah CNA(Chin National Army) le MPA(Mara People’s Army) pawl an um hai. CNA thusimtu lamiih sim danin himi thuhla ah CNA cu a hnawihnihawklo thu le mi zo ti theihlo mi pawlin khaw sung mipi hnenin an pawlkawm hmin hmangin paisa an dil thu a sim ve thung a si.\nMPA hi July 15, 2009 ah Kawl ralkap ih rak tuan dah, cawl zo mi pawlih hoha nakih dinmi a si. An tumtahmi cu Mara miphun pawl lungrualte ih umtlan le Mara Autonomous Region(Mara mahte thuneih theinak ram) neih thei tumtahnak an nei a si.\nIndia-Myanmar in Tapung do beihpi thlak tum\nIndia thuthangca pakhatin G.K.Pillai (Union Home Secretary) cu February 19-21 ah Kawlram ah va tlawngin kawl ralkap Acozah thawn lungkimnak an nei. Himi lungkimnak cu India-Myanmar ramri ih um Acozah dotu tapung pawl cu ramhnih tanrualnakih thenfaihna tuah ding a si. United National Liberation Front (UNLF), People’s Liberation Army (PLA) NSCN (Khaplang) and NSCN (Isak-Muivah) pawlih khawsak cangvaihnak area ram zuk pawl cu Brig. Gen. Phone Swe(Burmese Deputy Home Minister) hnenah a pek zo.India ram Acozah do tu Tapung hrekkhat pawl cu Tonzang, Cikha township le Tamu township Sagaing division tlunlamah camp neiin an um. Kawl ralkap Acozah uknak duhlo ih a dotu Chin National Army (CNA), Zomi Revolutionary Army (ZRA) le Arakan Liberation Army ralkap pawl khal himi hmunram pawlah an khawsa hai. Himi ramhnih thurualih thenfaihna thawk ding ni le thla hi theih ciah a si lo.\nPu Do Thawng (NLD MP) Kalay hospital ah\nPu Do Thawng(NLD MP) cu February 16,2010 ni zinglam nazi 9.00 hrawngah a nupi thawi an biakawk rero lai ah arinlopin a ban kehlam cu cangvai theilo in a um. A fanu in Sizung fehpi nak ih lirthei a hawl rero lai ah a kehlam ke khal cang thei lo in a rak um lala. Cuhnu ah Kalaymyo hospital ah fehpit a si tiah a fanu Siami in a sim.\nA nih hi kan ram politik ah NLD(National League For Democracy) party member a siih kum 1990 ram pumpi hrilawknak ah Kalaymyo, Sagaing Divison bial ihsin MP(Member of Parliment) tiangih hriltlinmi pakhat a si. 1996 ah kaih a siih Ukgu thawng inn ah ret a si ih 2003 ah suah sal a si. Hiti thawng a tlaknak ah ralkap pawlin an sawisa nasa ih himi ruangah 2005 ah khal kutke zeng in a rak um dah. Hi lawng si lo in tu ahcun thisenthlum natnak tla a vei bet.\nHitivek ih kawl ralkap Acozahin sawisak tuar zo hman khal si sehla kan ram le miphun hrangah zalen ram(Democracy ram) dinsuahnak dingah a rak zumih a fehpit vek thotho in tui ni tiangah cak zetin a fehpit ringring lai tu a si.\nThailand billionair ih sumpai neihmi hrek laksak\nMr Thanksin Shinatwatra cu an ram Thailand ih Prime Minister a tuan lai ah a thuneihnak hmangin a mah le a sungte lennaka tuah tin an ram ih dam lamih roreltu sangbik(Supreme Court ) in February 26,2010 ah khan puhin a tlunthu relsak a si. Curuangah a sumpai neihmi billion 76 Baht ihsin billion 46 cu laksak a si. Himi sumpai laksakmi pawl hi an ram Aczoah neihmi ih ret ding a si.\nTulai ah UAE ram Acozahih zangfahnak in a khawsa rero lai a si. An ram ih ram uktu hnatuan a tuan lai ah khawpi lenglam ih um mi farah tam zet pawl hnenah ei le in an cawmawk theinak dingah tin sumpai a hman ter ih an lungawi zet. Tui ni tiangah an ram sungah a mah tantu hi mi ting tamz et an um lai. Tui kan dungte, himi an tlunthu relcahmi phuansuah ding ni ah Supreme Court hmai ah mipi tam zet an ra pungkhawm. Rorelnak in an sungkaw neihmi ihsin sumpawi a billion tam tel cu Acozah in laksak siseh tiih an hun relcahmi an phun cu mipi tam zet tam le thinheng in an um hai. Bangkon khawpi hmun thenkhat ah bomb a puakih Bangkok Bank tla bomb puah a si. Himi Bangkok bank hi a mah zuarthlai rerotu pa ih telnak bank a si ruangih bomb puah a si.\nThansin in “Himi ni ih Supreme Court in ka tlunthu a than dingmi khal hi a hlankhan in ka rak thei cia ko. Asinan, ka neih hmuahhmuah cu in lak sak lo ding timi khal ka rak thei cia” tiah a ti. A um nak ramleng ihsi video a zukmi ih a tawngnak ah “Ka suahsemnak kan ram ih tlunkirih nuam zetih khawsak ka duh” tiah a sim fawn a si.\nLinghin ruangah Axis(Leilung dinnak) thawn: NASA\n4 March, 10. Chile Ram magnitude 8.8-a thakcak tak linghnin ruangah leilungpi dinhmun (Axis) thawn awk ruangah ni a tawi phah ding tiah NASA scientist pawl cun an sim.\nScientist pawlih tah dan ah tui tum linghnin ruangah leilungpi dinnak (axis) cu cemtimeter 8 tluk in a thawn aw tin an sim. 2004 kumih Indian Ocean ih tsunami rapthlak linghnin kha magnitude 9.1-a ih tha cak a si ih kan leilungpi dinnak axis a thawn ter ruangah nikhat zikte ni a tawi phah zo tiah an sim.\nHamas dintui fapa Israel thlingthla tu `uan\nKan dung February 26 ah khan, Hamas khua dintu lakih pakhat Sheikh Hassan Yousef ih fapa kum-32 mi Mosab Hassan Yousef cu Israel thlingthlatu ah a thupten a rak tuan a si ti thu Israel thuthang cun a puang. Mosab ruangah Hamas pawlin Israel an do zik can ih an thuthup cu Israel hnenih a rak sim theu ruangah an ti fuh thei dah lo. Cui tlunah West Bank ih Hamas ralbawi Ibrahim Hamid leh Israel siatsuah nakdingih bomb tuahtu Abdulla Barghuti hi a mai ruangah an kai ngah a si tiah Israel thu thang ca cun a sim bet.\nMosab hi Muslim ihsin Christian ah a let aw ih tu ah cun California ah a um. Hi ti ih a hna tuan nak pawl cu “Son of Hamas” ti mi thuthang ca ih sin an theih nak a si. Thlingthla tu hna hi 1997 in a tuan ih a hmin ah “The Green Prince” ti in a phuah aw, a ti duh san cu a pa kha Hamas dintu a si nak suang ih a sak mi a si. Cui hmin ruangah mi in thlingthla tu ti an theih lo nak khal a si.\nLeitlun lek nak lam\nBosingwa tel thei loding\nChelsea FC ih rinsan zetmi Bosingwa cu tui kan dung October thla ih a khuk natnak ruangah operation (ah ding) a si. Himi ruangah Barclays Premier League, FA cup le an ram (Portugal) ai awh ih Africaa World Cup lehnak ih a leh thei lo ding thu assistant manager Ray Wilkins in an club official website ah a sim a si.\nMichael Essien (Ghanaian) cu a kaikua thahri cat ih a hliam awknak ruangah a mal bik zarhhnih a cawlh a tul lai ding.injury. Champions League (16th March) ah Inter Milan thawi an lehnak ah cun a tel thei zum a si.\nAshley Cole khal a ke ngamit a hliam ruangah lek thei mai ding a si hrih lo. Tu ah Michael Essien thawn France ram ah an dam lohli theinak dingah tin an um hai.\nPetr Cech cu tui kan dungte ah a hliamaw ve ih thlakhat hrawng cu a cawlh lawk a tul ding.\nManU in leiba ngah tuk ruangah zuar tul : Man U in leiba $500 million tlun lai a neih ruangah a neitu Glazer family (American mi)tlunah Man U fan pawl lungkimlonak a phunphun a um. Himi sungkua in ManU club hi zuar dingin Red Knights pawlkawm in mipi sawmin tan an la ciamco. Asinan Glazer family cun zuar suah suah an tum lo thu an sim ve.\non November 21, 2010 at 10:08 am\nka lai mi hi malasia ah hi\nTual Nang says:\non January 9, 2011 at 9:28 am\nInternet sung in PHone Bible (Falam ca) in ka duh download na ding link in pek thei maw ka email cu tualnang@gmail.com


Zalennak - Chinland Today Media\nAugust 13, 2010 12:08 am·0 comments\nZohnen hman ah baakmi nei hlah uh. Nan baakmi cu pakhat le pakhat duhdawt awknak lawng kha siseh. Duhdawtnak a neitu cu Daan thluntu a si. – Rom 13:8\n– Saam 87-88\n– Rom 13\nKan dung caan reinawn ah kan nu in mawttaw car mawng dingzat an tathmat mi vekih mawn cu zalenzet in a theih awk thu a sim. “Radar timi cet ih kaih ka ttul lo hlei ah khua haltu palik mawttaw ton tik khalah fungzet ih mawn le cawhkuan tong ding phaan a um lo,” a ti. Lamhla feh le khualtlawn tik khal ah speed limit mi zat ih mawng cu a nuamzet. “Cuhleiah daan thlun khal a si fawn” a ti.\nRom 13:1-10 sungah leitlun uktu pawl ih daan le Pathian ih daan thlun a ttul thu in sim. Acozah daan kan thlun tthat tikah cawhkuan ding zianghman kan phang lo, kan tuah tthatmi ruangah thinlung thiang le hnangam te’n kan um (cc. 3, 5).\nPaul in Rom khua ih Khrih dungthluntu pawl hnenah acozah thuneitu pawl hnenih an pek ttulmi – ngunkhuai le upat ttihzahnak pek dingin a sim (c.7). Culawng si loin, “Zohnen hman ah baakmi nei hlah uh. Nan baakmi cu pakhat le pakhat duhdawt awknak lawng kha siseh. Duhdawtnak a neitu cu daan thluntu a si,” a ti bet (c.8).\nMilai daan thlun ding cu kan ttuanvo a si ih midang duhdawtnak caan ttha kan neihmi in Pathian ih daan kan famkimter. Cule A daan cu “a famkimmi daan in zalennak a pek” ti a si (Jeim 1:25). – David Mc Casland\nPathian cun daan pawl kan thlun ding in duhsak,\nKan kiangkap minung pawl a uk;\nAsinan pakhat le pakhat duhdawtnak cu,\nPathian ih daan famkim in zalentertu a si. – Sper\nThulunnak in milai ih daan cu kan thlun;\nDuhdawtnak in Pathian ih daan kan famkimter.\nKan Hrang Tthabik\nTlennak Hrangih Khualtlawnnak


Thawngtlak Tlan UDP party Chairman U Kyaw Myint thuhla ah Cozahpi in Zingzoinak nei | Falam Online Media\nKum 2020, Myanmar ram hrilawnak ah Chin ramkulh vote thlak hmunram tam zet ih zuam tu ding United Democratic Party (UDP) dintu, tufang ih Chairman U Kyaw Myint @Michael Kyaw Myint Hua (May Flower Kyaw Win) ih hlan lai thu thawn pehpar in Myanmar cozah in zingzoinak a nei tiah Myanmar President zung ih ṭuanvonei U Zaw Htay in September 29 ah a sim.\nMay Flower Kyaw Win ti khal ih koh mi UDP party dintu U Kyaw Myint ih thuanthu mawi lo, hlan lai thuhla pawl cu rinsantlak media Myanmar Now in tu thla, September thla lai hrawng ah a phorh suak thluh.\nCumi sung ih um vek a si le U Kyaw Myint in Myanmar rampi Daan a pahbal ruangah 1998 kum, January 1 ah pukma pahnih thawn Mandalay U-Bu thonginn ah kum 9 sung thawng thlak a si. Kum 1 rei hnu, 1999, January 19 ah Mandalay siizung ih thawng tlak dam lo pawl tuamhlawmnak hmun in Kawl palik bawi U Lu Maw timi pa thawn an tlan suak ti a si.\nThawnginn ihsin an tlan suak ruangah U-Bu thawnginn ih Palik bawi le a kut tang ih hnaṭuan palik 3 cu kum 9 ciar thawng an rak thlak.\nCuvekih thuanthu mawi lo neitu thawngtlak tlan si cing in Daan tat nak le kaih khih saal nak a um lo hlei ah, tu ah, rampi hrilawnak ih tel ve tu ding, Myanmar huap in vote thlak hmunram luah/zuam tambik pahnihnak, party tum zet dintu dinhmun in a cangvai saal tikah Myanmar ram mipi an mangbang thluh.\nCuvek dinhmun a si ruangah Myanmar now cun a thuhla zingzoinak a nei ih Myanmar mipi theisuak thluh dingin online ah a thlah.\nTu ah, Myanmar Now ih ngan mi U Kyaw Myint thuanthu cu rampi cozah nih zingzoinak a nei saal ih thuhla ciang a um tik le ziangtin hmalaknak an nei ding, rampi hrilawknak in an hnukdawk saal ding maw timi cu Cozah lam in thuthannak nei leh ding ah beisei phot hrih a si.\nU Kyaw Myint hi amah bulpak in cu Kachin miphun ka si a ti aw nan Shan ramkulh ih um China nupa te ih hring mi fapa a si tiah Myanmar Now in a tarlang.\n← Chin miphun cawisang in CNLD vote aw\nUDP Chairman kaih khih nak ih tel tu in Thuhla Cipciar Rel →\nChin ramri doawknak ah Miralṭha mino 3 in nunnak hlan\nNovember 18, 2021 November 18, 2021 Ni Hnem Sung 0


Tipi sung ih Covid 19 Sii hlon mi cun Ngate tamzet A That | Falam Online Media\nTipi sung ih Covid 19 Sii hlon mi cun Ngate tamzet A That\nINDIA : Kan dung zarh sung, Jammu & Kashmir ih nga tamzet an thi ciamco mi cu Covid 19 sii tipi sung ih an hlon ruangah a si timi an hmusuak.\nKan dung zarh sungah Bhaderwah khua kiang ih Neeru tipi ah nga thi pawl an phuanaw ciamco ih kiangkap um khawmi pawl an mangbang zet.\nAn thih nak san a um ko ding timi zumnak thawn tipi kiangkap ih zingzoinak an nei lai ah tipi sung le tikap ih Covid 19 sii tamzet tantami mi an hmusuak.\nHih thuthawn pehpar in Bhaderwah ih Deputy Commissioner Rakesh Kumar cun “hih thuhla hi kan ngai poimawh zet ih Sii a hlon tu theisuak dingin zingzoitu team khat kan thlah zo. Zingzoinak kan nei ih Sii hlon tu kan thei tikah nazet in daantatnak kan nei ding” a ti.\nKiangkap pawl cun Siizung lam an mawhpuh nan Siizung lam in an mah an si lo thu le ni cem zo mi Sii pawl hman dongdah zet ih hlon men lo in senior officer hmai rori ah an siatter ṭheu thu an rel.\nNeeru tipi cu Bhadarwah ramṭhen hrang ih thupi zet mi tipi a si. Hih tipi ring in nganthliar ih pumcawmawk an tam hlei ah ngate zuat pawl ih tidai lak nak hmun a si.\n“Sii pawl cu tipar ah an phuan aw hlei ah tipikap khal ah tamzet kan hmu. Sii pawl cu covid 19 mina tuamhlawmnak ih hmang ṭheu mi hydroxychloroquine, azithromycin, betamethasone, paracetamol, zinc tablets pawl an si ih 2022 kum ih ni cem ding hlir an si.”\n“Ziangruangah an hlon timi cu kan thei lo. Delivery hnaṭuan pawl in Covid 19 mina umnak Siizung feh ṭih ah an thil va pek dingmi cu tipi sungah an hlon hlo tla a si thei men” tiah Khuasung um Neeraj Singh Manhas in a sim. (TOI,NDTV)\n← Falam peng sung ih vote result suak sun UPDATE\nFalam peng Vote thlak zung 117 ih result – UPDATE netabik →\nTawkua Ṭial ih zir in a Totu theithiam thei Smart Toilet an tuah


Hmasuanmi Thlenghnak - Chinland Today Media\nDecember 6, 2010 12:31 am·0 comments\n1 Thesaalon 1\nNan zumnak thuhla a rak theitu pawl hmuahhmuah in ziangbangtuk in milem pawl nan tlansan ih a dikmi le a nungmi Pathian rian dingah nan pan ti cu an sim. – 1 Thesalon 1:9\nUnited States Secret Servive cu 1865 ah dinh a si. An mission cu ziang a si? An tumtahmi cu paisa lem tuahtu pawl kham ih dollar humhim ding, cumi ihsin America rampi ih sipuazi hrangah hnattuan ding a si. Asinan hih hmuitinmi daan tuahtu upa pawl in 1902 ihsin an hmasuanmi an thlengh. Hnattuan dang an cem phah nain mi ih an theihnakbik cu US President kilvengtu an si.\nCuih US Acozah ngaihthlaknak hnattuannak ih hmasuan thlengh awknak cu Thesalonica khua ih um zumtu pawl ih nun thlengh awknak thawn tahtthim ahcun zianghman a si lo. Thlaraulam ih nun thlengh awknak an neihmi cu a hlat le a nai minung tampi ih theih ding tlak rori in an thlengh aw verver. Milem pawl tlansan in a dikmi le a nungmi Pathian rian dingah an pan (1 Thes. 1:9).\nPaul in, “Nanmah cu Masidonia le Akhaia pengih a ummi zumtu Khristian pawl hrangah zohtthim tlak nan si. Ziangahtile Bawipai’ thu cu nanmah hnen ihsin Masidonia le Akhaia peng khuazakip ah a thlen lawng si loin Pathian nan zumnak thu cu khuaza ramkip ah a thang a si,” (cc. 7-8) a ti.\nMilem biaknak ihsin a dikmi le a nungmi Pathian thawn pehtlaih awknak nei dingin an hmasuanmi (direction) thlengh awknak hi thuanthu cawn vek a si. An nun danglamnak cu mikip in an hmu thei.\nKa khuaruah harmi cu – kan thinlung le kan nunnak pumhlum thlengh awknak hi mi in an hmu thei ve maw? ti hi a si. – Bill Crowder\nHmasuannak sual ah feh in,\nTumtahnak na nei lo asile;\nKhrih in na nun lo thlengh in, lo uk seh,\nCun na tuahmi kip ah Amah sunloih aw. – Hess\nKhrih hnenih rat cu thu theihnak men a si lo;\nnun thlengh awknak rori a si.


Uico Mit Ih Zoh Ban Tawk - Chinland Today Media\nDecember 22, 2010 12:27 am·0 comments\nBawipa keimah in ka lo ko ih huham ka lo pek. A thimmi thawnginn sungih a tomi pawl na luatter ding. – Isaiah 42:6-7\nBuddy cu ka fapa le a nupi ih neihmi: pawng 120 a rit ih, ttihnungza hmuihmel a kengmi hngawng tawi ruangtum phun uico a si. Rualpi ih kan can hlan sung cu i zum lo. Caang loin ka ding asile i zoh loin a um men. Ka vak asile a biangruh tumpi thawn a hmuihmel a thlengh aw ti ka thei ngah. A tthihtu raal ka si lo ti a theih ngah hnu cun thilri phur tlanglengpi vekin a ke tumpi thawn i ra zon ih a hnawng thak i kheuhter.\nKa hnen ihsin Buddy ih a ttulmi thil hi Pathian in leilung ah rung ttum in Jesuh Khrih sungin kan lakah kanmah thawn bangran ih nungin in pekmi thil langternak a si men ding. Hmaisabik ih kan nu le pa (Adam le Eve) an sual ih Pathian hmai ihsin an thup awk ihsin thokin minung in a thianghlimmi Pathian hmai ah kan naih ngam lo (Johan 3: 20).\nCuruangah Isaiah ih a sim cia vekin a hnenah in hruaikir saal dingin Pathian cu niamzet ah a tuah aw. A niamzetmi sal ah a tuah aw ih kan sual thlahnak hrangah in Sersiamtu cu a thi. “Rualpi” tiah in ko dingin (Johan 15:15) a thimmi thlarau thawnginn ih a tomi pawl (Isaiah 42:7) atu khal ah in leem rero. Ziangti’n amah rinsan ding cu kan ttih thei hrih ding? – Mart De Haan\nBawipa, vancung ihsin lei ah na rat ruangah kan lungawi,\nMinung tisa kengin;\nNa kiang ih kan naih thei ruangah kan lungawi,\nMisual kan si nain. Amen\nA saangmi le a thianghlimmi Pathian cu tangdor le nunneem ah a rung cang.


Korea ih hnaṭuan Kan unau Salai Kim Than Mawi in Mual in Liam san | Falam Online Media\nKorea ram ih hnaṭuan Falam mi, rualvah hnih cu hnaṭuan tlunglam ah tidai bual phah in an cangsual ih runsuah man an si nan sizung ih an tuamhlawm hnu ah mipakhat mual a liam tiah theih a si.\nFalam peng, Valung khawmi Salai Kim Than Mawi le Khawpual khua mi Salai Nung Piang cu 29/08/2020, zaanlam nazi 3 luan hrawngah Chuncheon Myo kiang tiva ih tidai an bual lai cu cangsual in tidai in a fen.\nKim Mawi cu tidai in a fen hmaisa ih, a rual Nung Piang in a va runsuak tum cu titha a cak deuh ruangah an pahnih in a fen.\nSalai Nun Piang cu a hnaṭuanpi kawl pawl in an runsuak man ih Salai Kim Than Mawi cu 119 emergency service in minute 30 an hawl hnu lawng ah an hmusuak tiah Myanmar Labour Attache Korea FB cahmai ah an tarlang.\nAn rualvah hnih ten sizung lam ah an tlanpi cih ih tuamhlawm an si hnu ah Nun Piang cu ṭhatlam a pan vivo. Asinan arual Salai Kim Than Mawi cu a cuap ah tidai tamtuk a lut ih a tluak lam tiang a khawngban ruangah a nat celh lo in 31/08/2020, sun nazi 11 luan ah a nunnak a cem a sim.\nTu ah, Kim Tham Mawi (kum 21) ruak cu Chuncheon, National Kangwon University Hospital vurkuang ah rethrih a siih a hnaṭuanpi rualṭha, Korea ram ih rinsantlak Chin pawlkom le Myanmar siatton pawlkom ṭhenkhat in a ruat vui danding an tawlrel lai tiah theih a si.\n← Korea ram ah kan Chinmi, Mipahnih Tidai in Fen\nChin State ah 2020 election hnu zo a CM ding? – Opinion →\nFalam ah Thu phunthum au phah in Lamzawh duhphorhnak an nei


Buddhist Betu Inntek(Boss) Sungkua Biakinn Ah Hruaitu Chin Nunau - Chinland Today Media\nBuddhist Betu Inntek(Boss) Sungkua Biakinn Ah Hruaitu Chin Nunau\nOctober 13, 2014 2:02 pm·2 comments\nMai Cung Nei Par, Angțeng khuami cun Singapore a hnațuannak inntek tei sungkua cu FCFS Biakinn ah October 12, 2014 ni colhni sun khawmah a rak hruai thu Chinland Today cun thu kan thei.\nMai Cung Nei Par cun Singapore ah mi inn hnațuan pitar kum 86 mi kilin kumli sung rori a um zo nan Chinmi pawlkom a um ti a rak theih dah lo thu, a nau thawn an pehtlaihawk thei hnu ih a nau in FCFS thuhla a sim ihsi ra khawm a si thu pawl Chinland Today hnenah a sim.\nSeptember 28, 2014 colhni kha FCFS ah a hmaisabik a ra khawmih cumi ni ah a pitar kilmi a rak hruai. Mithar hmuakih hmeltheihnak tuah khalah hitivek ih Chinmi pawlkom hnenih Pathian a thangțhat thei a lungawi tuk thu a sim. Cutin a pitar lawng tawk loin kum 50 vuakvel a simi a pi(Lady Boss) Mdm. Serene Goh khalin October 12 ni ahcun Biakinn ah a rak thlun. Mdm. Serene Goh cun,”Kei cu Singaporean ka si. Atu hitawk ka tghlen hmaisabik a si. Nan zaten ka lo tong ka lungawi” tiin mithar hmuah hmeltheihnak tuah ah hni siamsiam phahin a sim. Khawm thok hlan Nazi hrek ah Biakinn an thleng zo ih mipi tam thlen hlanah Biakinn sungah an to țhepțhep zo.\n“Tuini cu minung pathum kan ra. Ka pitar lawng si loin ka pi khal in rak thlun ve. Kan dung ka rak khawm ruangah ka pi cun ka lo thlun ve ding in tiih in thlun. Ka pu khal ka ra ve ding a ti nan khawm feh cu hlan deuh ah thupoi a nei sal ruangah a,ra thei lo” tiin Mai Cung Nei Par cun Chinland Today hnenah a sim.\nPastor ih Pathian thuthangțha simmi hmuahhmuah FCFS ih rinsan zetmi Mai Helen Mawi in Mai Cung Nei Par ih pi Mdm. Serene Goh cu Mirang țong in a rak letsak thluh. Khawm ban hnu ah FCFS hotu pawl le Pastor in pawlkomnak khal an neih thu le Khawm ban zawngah a pu Biakinn a ra thlen thu theih a si.\nNi 40 Sung Cabu Siar Țheh Hnu ah Mi 15 Tihnimnak La\nLian Za says:\non October 14, 2014 at 12:21 am\nA va thupi lo ee, Christian ah a hruai lut hai ti le si lo. Chin website hman larmi ih ngan dingah cun quality nei deuh thuthang si thei sehla.\non October 14, 2014 at 2:43 pm\nLian za a Thupi lo na ti cu mangbang za c.hi naki quality nei Thu thang dang um ding sawm.missionary pawl hman thla khat ah mipa khat hman an lak thei lo pi.a boss tei sung kha biakin ah a hruai thei c.nang teh biak nak dang pa khat tal biakin ah na hruai thei zo mw?


VCTH | Author Archives | 465\nHome » Entries posted by vcth (Page 465)\nPosted on February 28, 2010 by vcth and saved under Capoh\nSalai TP Kutrin zohtu. Fa pa 3 na nei.Thusut thu. Silo, na sual Fa pa 5 si ka nei.KR zohtu. Nangmah leh nangmah an zate ih pa na si ding tin na ruat aw maw??—————————————————- Tlawng saya… Kum zabi (18) ih hminthang mi pawl ih thu zo in in…\nPosted on February 23, 2010 by vcth and saved under Eng\nNawl Cung Lian The poor guitar is out of tuneTo be misshaped, it is too soonUnder the rain of flaccid just,The pegs are vitiated with rust,The strings are oxidized and direAs if struck by lightning of ireThe fret-board seems to be crooked,Due to poor care of the crooked They try…\nComments Off on Oh, Poor Guitar! / Continue reading →\n“Peng” a luan thei hrih lomi Chin thinlung\nPosted on February 22, 2010 by vcth and saved under Cahram\nZ. Al Hmung Kan Chinmi pawl ih thuanthu kan zoh tikah kan umnak ti le tlang a dang aw ruangah pakhat le pakhat tonawk a har ih kan tongawk a rak mal zet. Cutincun ṭong tampi a rak suak, pakhat le pakhat kan bang awknak a um vekin bang awk…\nComments Off on “Peng” a luan thei hrih lomi Chin thinlung / Continue reading →\nPosted on February 12, 2010 by vcth and saved under Eng\nNawl Cung Lian Ne’er dreamt of winning a fortune;Just striving to play a mild tune,Made of my chaste love and bodyPreserved for years of o’er twenty,To someone who will come to shineIn my morns as my valentine. Ne’er felt deeply like this beforeCan’t think of ways to love you moreYour…\nPosted on February 4, 2010 by vcth and saved under Biazai\nSawkhleipar mawi Iangnei sinnak ding Pualva lungthin rin um sinnak ding Salai leh Mai nan kut hnget sin….. ZunPhir…\nComments Off on CHIN NUNMAWI / Continue reading →\nPosted on February 2, 2010 by vcth and saved under OpenDisc\nDecember thla kan lut in cu rualpi pawl thawn kan sut aw celcel mi cu X-Mas khawi lam ah ha nan hmang ding, ziang program na nei ti asi ṭheu. Cuvekin Febuary thla kan thleng in cu Chin phun suahni ziang tin nan hmang zik ti suah aw asi. A…


Mikip In Hla An Sak - Chinland Today Media\nSeptember 22, 2009 11:35 am·0 comments\nCule vancung ah siseh, leitlun le leihnuai khal ah siseh, ti sungih a ummi khal in siseh, lei le van ih nunnak thaw a neimi hmuahhmuah in: “Bawi tokham ih a totu le Tuufa hnenah thangtthatnak le upatnak, sunlawinak le cahnak cu a kumkhua in um ko seh,” tiah hla an sak. -Thuphuan 5:13\n– Thusimtu 10-12\n– Kalati 1\nTthaal caan ih alak ih an hmuh ttheumi kan khua ih “Awnmawi Puai” pawl zoh khi nuam ka tizet. Awnmawi group pakhat cun hmel theihternak ih tawite ciar an ttongmi ah hi ti vekih hlasak le awnmawi tumtlang hi nuam an ti zia an sim.\nHi tivek ih awnmawi tum le hlasak tlangnak hin kumzabu tampi mipi pawl hmunkhat ah a hruai khawm zo. Khrih thluntu kan si vekin kannih khal mibur fate, hlarem bu, kan si hman ah Pathian thangtthatnak hla sak tlang hi kan zumnak phuanlangnak a si. Nikhat ni ah kannih khal thangtthatnak hlarem kan sak leh ding.\nDungthluntu Johan ih larnak hmuhmi ah mi malte in thangtthatnak hla thar an sak ih siar cawk lo vancungmi pawl in an run bet. An hlasakmi cu a thiisen in mi phunkip le hrinhnamkip rundamnak a petu Pathian ih Tuufano thangtthatnak hla a si (Thup.5:9). Pathian tokham hmai ihsin sak an thok ih vancungmi a thawngthawng le leilung le tipi sungih um sersiammi hmuahhmuah an ra tel ve. “Bawi tokham ih a totu le Tuufano hnenah thangtthatnak le upatnak, sunlawinak le cahnak cu a kumkhua in um ko seh” tiah hla an sak (c. 13). Thangtthatnak hlasak cu caan hmang ttha a si.\nBawipa, thangtthat theinak thlarau in pe aw,\nNa hmin kan thangtthat theinak dingah;\nLungawinak thinlung thawn thangtthat hla sak uh,\nA thlengh aw dah lomi Pathian thangtthat uh.\nAtu ih Khrih a theitu cun kumkhua in thangtthatnak hla a sak ding.\nA Nasazetmi Mangbangza


Dangdai Duhphorhnak Zuk pawl hin Leitlun huap Mipi A Hiip Hleice | Falam Online Media\nTuṭum Myanmar rampi buainak hi leitlun huap mipi ih ngaihven kan hlawh zetih thapektu khal kan nei tamzet.\nCucu internet san a si ruang khalah a si thei nan ramleng online media pawl kan zoh a si le leitlun mipi kan hiip thei naksan kan hmu thei.\nCumicu dangdai phunphun in duhphorhnak neitu mino miralṭha an tam ruangah a si. Abikin taksa riruangṭha mino pawl in angki phelh in duhphorhnak an nei mi hin leitlun mipi a hiip zet.\nThe Myanmar military might have real weapons but some anti-coup protesters have guns of their own — showing off their ripped biceps as they pose with “free Aung San Suu Kyi” postershttps://t.co/RWDTR46Tk4\nLeitlun media hminthang a simi AFP, DailyMail, The Sun, Metro tipawl tiangin cahram/thuthang cahmai zuk ah hmangin online ah nasaten an theh darh a si.\nYoutube lam khal ah 1 million luan subscriber neitu CNA, DW News, Al Jazeera English tvk pawl in news video thumpnail ah an hmang ih video zohtu khal an nei tam phah zet.\nYoutube comment nakih hmuh ding tambik pakhat cu “ramdang buainak hi ka ngaihsak dah lemlo nan angki phoih taksaṭha mino pawl hin ka mit in laak zet. An ram buainak thudik khal ka thei phah thluh” ti hi a si.\n‘Worse than my ex’: Myanmar’s very online youth take on the junta https://t.co/uauQcKYpMM\n— ABS-CBN News Channel (@ANCALERTS) February 9, 2021\nCulodang duhphorhnak dangdai langsar cuang pawl cu mopuai sinfen hruh fala le tlangval, ‘ka tlangval hlun cu minunrawng miṭhalo a si. Nan, Kawlram ralkap an besia sawn’ timi cangan, Ka hnawi cu ralkap Thluak hnakin a tum sawn tvk pawl an si.\nA couple wearing in wedding attires joining the anti-coup protest in Myanmar.\n← Ralkap Uknak Dodal Duhphorhnak Hmun ah Chin Pa Nunnak Cem\nPawlkom Paisa Kyat Ting 40 An Thlau →\nUEC in 2020 rampi hrilawknak ih nehnak cotu Party pawl a phuang


2010 World Cup Tiang Ih Hminsin Hrekkhat - Chinland Today Media\n2010 World Cup Tiang Ih Hminsin Hrekkhat\nJune 9, 2014 9:12 am·2 comments\n2010 World Cup ah tlawmngai in mi 15000 in hna an tuan..\nPalik officer mi 41000 pawl in venhmin hna an tuan ding\nSouth Africa ih Stadium pahra pawl ah hin mi 570000 an tlem\nBrazilian mi Rolnaldo Luis Nazarrio De Lima hin World Cup vei thum a leh nak ah Goal 15 a goal ih Goal tambik tu a si hrih lai.\n1994 ih Cameroon mi Roger Milla hi Leitlun ih World Cup futbal lehnak ih tel upa bik a si. Hi kum a leh laiah kum 42 le ni 39 mi a si.\nWorld cup lehnak ih goal rangbik cu second 11 ah a siih Turkey mi Hakan Sukur in 2002 ih Korea thawi an lehnakah a goal.\n2010 World Cup ah hin vei 64 an lek ding ih himi hrangah Tiket million 3 zuar a si.\nGerman mi Lothar Mattaeus hi World Cup 1982 ihsin 1998 tiang an lehnak ih teltam bik a siih vei 25 a tel.\n1954 ih World Cup ih vei 26 an leh nakah goal 140 an thun lut.. leh veikhat ah goal 5.4 tluk an thun lut tinak asi.\nZinedine Zidane hin redcard vei hnih le yellow card vei 3 World Cup ah a hmu.\nSouth Africa team pawl duh kawh cu “Bafana Bafana” ti asiih, “nauhak pa, nauhak pa’(the boy, the boy) tinak a si.\n1978 ah Hungary (Asen) le France (a pawl) cu TV black and White ih thlei danglam thei nak dingih an angki thleng ding an dil ruangah anleh nak ding minute 40 in a tlai phah.\nWorld Cup a kum ihsin hminsin dang pawl\nJuly 18, 1930: Himi hi Leitlun ih World Cup lek hmaisabik a siih Team 13 pawl in leknak anneih. Mi 80000 in an zoh.\n1950: Hi kum hi Leitlun ralpi veihnih nak hnu lam ih World Cup an lek hmaisa bik nak a si. England ih US lakah 1-0 in a sung. Thuthang latu pawl in thuthang an ngan sual ruangah England in US 10-0 in a neh tin an rak ngah sual.\n1974: Hi kum ah sivai tham ruangih World Cup lehsian lonak dan cu Haitian mi Ernst in a pah bal ruangah lehsian a si lo.\n1986: Maradona ih “ Hand of God” Pathian kut tiih a timi a goal kum a si.\n1998 : World Cup ih a lek tu Team 24 ihsin 32 ah titam a siih “Golden Rule” timi dan thar tuah a siih, cumi cu can pehbet mi ah a goal hmaisa tu cak ti a si.\n2002: Asia ram ih World Cup a thlen veikhat nak a siih Japan le Korea in an hlawm aw. Hi kum ih Brazil a caknak in Brazil hi leitlun World Cup cak tambik sinak a ngah. Vei nga a caknaka si.\n2006 : Netherlands le Portugal an lehnak ah Yellow card 16 le Red Card 4 cawh an si.#\nWorld Cup Rak ngah zotu ram pawl\nThlennak : Germany Thlennak : West Germany\nCaktu : Italy Caktu : West Germany\nSangsuan : France Sangsuan : Netherlands\nThumnak : Germany Thumnak : Poland\nLinak : Portugal Linak : Brazil\nGolden Ball : Zinedine Zidance (France) Golden Boot : Grzegorz Lato (Poland)\nGolden Boot : Miroslav Klose (Germany) Lek thianghlimbik hrilnak a um hrih lo..\nKawkil thiambik : Gianluigi Buffon (Italy)\nTleirawl lek thiambik : Lukas Podolski (Germany)\nLek thianghlimbik : Spain, Brazil 1970\nMipi tihlim bik tu : Portugal Thlennak : Maxico\nCaktu : Brazil\nSangsuan : Italy\n2002 Thumnak : West Germany\nThlennak : Japan/South Korea Linak : Uraguay\nCaktu : Brazil Golden Boot : Gerd M Muller (Germany)\nSangsuan : Germany\nThumnak : Turkey 1966\nLinak : South Korea Thlennak : England\nGolden Ball : Oliver Khan (Germany) Caktu : England\nGolden Boot : Ronaldo (Brazil) Sangsuan : West Germany\nKawkil thiambik : Oliver Khan (Germany) Thumnak : Portugal\nTleirawl lek thiambik : Lukas Podolski (Germany) Linak : Soviet Union\nLek thianghlimbik : Belgium Golden Boot : Eusebio (Portugal)\nMipi tihlim bik tu : Korea Republic\nThlennak : France Thlennak : Chile\nCaktu : France Caktu : Brazil\nSangsuan : Brazil Sangsuan : Czechoslovakia\nThumnak : Croatia Thumnak : Chile\nLinak : Netherlands Linak : Yugoslavia\nGolden Ball : Ronaldo (Brazil) Golden Boot : Florian Albert (Hungary), Valentin Ivanov (Soviet Union), Drazen Jerkovic (Yugoslavia) Leonel Sanchez (Chile) Vava (Brazil), Garrincha (Brazil).\nGolden Boot : Davor Suker (Croatia)\nKawkil thiambik : Fabien Barthez (France) 1958\nTleirawl lek thiambik : Michael Owen (England) Thlennak : Sweden\nLek thianghlimbik : England, France Caktu : Brazil\nMipi tihlim bik tu : France Sangsuan : Sweden\nThumnak : France\n1994 Linak : West Germany\nThlennak : USA Golden Boot : Just Fontaine (France)\nThumnak : Swenden 1954\nLinak : Bulgaria Thlennak : Switzerland\nGolden Ball : Romario (Brazil) Caktu : West Germany\nGolden Boot : Oleg Salenko (Russia) and Hristo Stoichkov (Bulgaria) Sangsuan : Hungary\nKawkil thiambik : Oliver Khan (Germany) Thumnak : Austria\nTleirawl lek thiambik : Michel Preudhomme (Belgium) Linak : Uruguay\nLek thianghlimbik : Brazil Golden Boot : Sandor Kocsis (Hungary)\nMipi tihlim bik tu : Brazil\nNB: 2010 Ih post zo mi kan tarlang sal mi a si.\nDecember 6 ah World Cup Group Draw Ding\nArgentina Le Netherland Khaikhinnak; ARG Caklo Menthei\nUS Mipi In World Cup Atcilh Ve! Belgium Lakah An Duai!\nTags: world cup hminsin pawl\non June 30, 2010 at 7:36 pm\nThe greatest show an ti theu World Cup hi cun leilung tlun hi cu a fan nasa. World Cup tin ten Bawhlung an hman theu mi hin hmin an nei/pe theu ti cu kan thei theh ciau ding. Tu kum 2010 World Cup ih Bawhlung “Jabulani Ball” hi a danglamnak na thei duh a sin len hun siar vivo aw…\nJabulani ti cu African ramih isiZulu tawng a si ih a sul lam cu “to celebrate” tinak a si. Bawhlung kel pangai hin Hexogonal Panel( a kil sir cei) 32 a nei/um theu ih 2006 Germany World Cup ih an Bawhlung Teamgeist khan HP 14 a nei/ um. Tu kum 2010 FIFA World cup S.Africa Bawhlung Jabulani danglam nak cu hi Hexogonal Panel 8 lawng a si ih a nghet sin sin le khohkhetnak ding hrangah a leng ah Panel 3 an bet sal. Hi Panel 11 hin sim duh/ hmunhtir duhmi tampi a nei fawn. Hi number 11 cun S.Africa ramih miphun hnam 11 a zauhtir, cun community 11 a kawh hmuhtir, Adidas pawl ih Bawnglung phun phun 11 an tuahnak cekci a si fawn, cun Jabulani Bawihlung hi rawng (colour) 11 a si ih cu cu a lektu (players) 11 a kawhhmuhtir ih World cup cu June 11 ih thawk a si ih July 11 ah a cem ding. Lungawi\n4/164 Mt.Dandenong Rd\non July 1, 2010 at 2:19 am\nSalaiTahan na thurawn nganmi a ropi ka ti… CT pawl khal ka lo uar nasa.. Hna a vang nasa. zuam sinsin uh..


Thih Dar:Mawtaw Accident nak in’Pa2 an thih pa4 siizung an phan. – Onlinenungak\nThih Dar:Mawtaw Accident nak in’Pa2 an thih pa4 siizung an phan.\nMah thawngpang hi falam thawngzam nih a van tial mi asi i laiholh in ka van leh than mi asi’Nizan ah khan mawtaw ti siamnak nih electric tong a pah caah a hmun ah minung pahnih an thih cawlh tiah an van tial minung pa4 tu cu siizung ah an kalpi hna’ mah thil Yangon Mingaladon Myone ah a si tiah thawng kan thei.\nTuini Mingaladone myone ah tidai zem Mawtaw in electric ban na zet in a pahih a hmun ah mi 2 an thi. Hriamhma ngah mi 4 an umih sizung ah phurh an si.\nCredit. ..Zin Paing Oo


Actress thenkhat pawl in buainak an tawng - Chinland Today Media\nActress thenkhat pawl in buainak an tawng\nNovember 13, 2008 12:14 pm·1 comment\nThufim pakhat in ‘mi zo cio khalin buainak kan nei theh’ a ti mi a dik zia a lang vivo. Jennifer Aniston khal nun nuam hahdam, mi’ nun dawlo ih um a sinan, a thinlung ah helhkam zetmi a raknei; cucu daiten umpi thei nanwlo in Angelina Jolie a mawhthluk ta riai aw. Jennifer cun Angelina hi apasal thawn an karlak thubuai ah a duh aiin tongtam in a hmu ih Jenifer cun “Jolie daiten um aw, Brad thawn kan pehtlaihawknak a tha zet so khaw” a ti.\nJennifer ih buainak pakhat ve cu Brad Pitt a tangsung ih a um lai ah ziangtin Angelina Jolie thawn Mr. and Mrs. Smith timi 2005 ih an shoot lai ah an rakduh aw thei timi a si. Jennifer ih thinheng veikhat nak ih a tongkam cu “Jolie daiten um aw” ti a si.\nCuti Jennifer le Angelina Jolie an rak buak rero lai I bet ah hlasak thiam hmin thang Britney Spear ih fa kum (2) mite cu rawl eisual ruangah thizik te in zato lampan in a um. Britney ih a buai ding daan cu ruah a theih ko.\nCubet bet ah China ram ah Love story tiih ca a rak ngantu le film a rak tuahtu Gladys Tagler le Yang Xiangi cu thuneitu pawl in love story zuknung tuah nawnlo ding in an fial ih love story film hrangah cinema hall, China ram ah khar a si hrih.\nMadonna khal daiten a um dingah nan ruat maw? Ziangah hitin actree pawl in buainak an tawng timi cu ruah a tlak zik thlang. Madonna cu a pasal thawn an then awk ruangah zun ngai in a um. Nonawn pawlih “love sick” an ti bangin a khawsa ve. Doctor pawl cun a be sia zikte tin an sim. A awm a naa ih na pin a khuh khuh ruangah a tha a cem zet.\nIndia ram ih zuknung cangthiam hmin thang Shah Rukh Khan khal cun a ni tin caan hman daan ah diriamlonak a neih vivo thu a rel. film shooting lamah a nuam nawnlo ih a phur nawnlo. Film khal tuahlo, lungawi thin nuamlo in a um.\nJolie Le Pitt An Neiaw Thu Tazavuan In An Phuang\nBrad Pitt Le Angelina Jolie, May Thla Ah Nei Aw Tum\nBrad Pitt & Angelina Jolie Nei Aw Ding\nNupi T’ha Si Tum Jolie Angelina\nJolie Cu A Pasal Neih t’heh Vete’n Suria Ram Ih Harsa Pawl Bawm In A Buai Lala Hngal\nAngelina Jolie, hnawi (pawhte) cancer !!\nP.J.Enga ( Tin Hre ) says:\non November 13, 2008 at 2:52 pm\nleitlun nawmnak sum le saw ah lungdaih hnangam nak a umlo,\nbawi khrih ka hnangam nak ti cu a va dik lawmmam ve.


Falam Leikak Ruangah Inn Nga An Ṭhawn - Chinland Today Media\nJuly 15, 2017 5:29 pm·0 comments\nFalam ih Tlanglo veng, tluntazin ih lei pawl an kak ruang ah a kiangkap ih umtu inn 5 pawl cu tui ni ah ṭhawn awk tiin thu kan dong. Hi inn nga ṭhawntul mi ah innsang 11 an um.\nInn ṭhawn ṭul mi pawl cu Pu Tluang Tin Dim inn ah innsang 2, Sayamah Iang Cin inn ah innsang 2, Pu Ṭuan Hmung inn ah innsang 1, Pu Hrang Sel inn ah innsang 3 pal an si tiah kan thei. A bese deuh mi le ṭhawn tum mi Pu Run Ro Thang inn ah innsang 3 pawl khal an um bet hrih.\nThuhla kan don dan in inn ṭhawn zo mi Sayamah Iang Cinn in hi July 13 zaan nazi 8:30 hrawng ihsin a mahten a kak thok. Cutin zing ah mallai a kakbet. ‘Tlawng ka feh ah mallai a kak, sun ah a kak bet ih cutin kan ṭhawn’ tiin saymah cun a sim.\nTui a kaknak san cu a thlanglam ih cangdawl mi ruangah a si tiin theih a siih, hi tiih a kak ding thinphan ruangah hih cang pawl hi dawl dingin ṭuanvo neitu hnen khalah vei 3 lai dilnak a rak nei dah zo thu khal sayamah cun Chinland Herald hnenah a sim.\nLeikaknak hmun hi Tlanglo veng, Tluntazin Thet Mont Purang thlenhlan te a siih a kaknak sanbik cu a thlanglam ih cang lainak ruangih dir mi asi ding tiah zum a um zet.#


Utah ramcaar ih Thirphun "Monolith" Ṭhiatbaltu A Phuangaw | Falam Online Media\nZarhkhat-hnih sung, social media ih titi larbik pakhat a si mi Utah ramcaar ih Thirphun monolith cu Bureau of Land Management – Utah in November 27 zaan ah party pakhat in an ṭhiatbal tiah thuthang an ngan.\nCumi thawn pehpar in thuphunphun a suak ih Bureau of Land Management – Utah lam cun a ṭhiatbaltu kan theilo ti`n Facebook ah an tarlang.\nAsinan, tu ah, Utah adventure tour guides pawlkom in kan mah i ṭhaitbal mi a si ti`n Thirphun an siat lai video cu TikTok ah an thlah.\nUtah ramcaar ih Thirphun monolith cu cozah hnaṭuan ramhaal pawl in November thla sungah an hmusuakmi a siih a hmun ih an va zuk mi le video file tawite cu internet ah a darh thluh. Asinan, social media ih a lar hnu ni malte ah a hlo sal ih mipi hmuah an mangbang thluh.\nTulai boruak thawn leng suakvaklo an tam ih internet hmangtu tamzet lai fang a si phah thawn Utah ramcaar ih hmuhsuahmi Thirphun le a hlosal dan cu Internet ah a lar zet ih alien pawl cangvainak a si ding titiang rak phuangsuaktu an um.\nAsinan, tu ah, Monolith ṭhiatbaltu pawl in an siat lai video an thlahsal cu thuho lemte ah a cangsal.\nHih thuthawn pehpar in monolith ṭhiatbaltu lak ih telve Sylvan Christensen cun an ṭhatbal lai video tawi a thlah ih “Lo laksak na duh lo mi na thil cu khuatlang mipi hmunram ah na duhduh in tanta hlah” timi caption ngan in TikTok ah a thlah.\nAn ṭhiatbalnak a san cu a vehvaitu pawl in hmunram an ti siat thluh ding an phan ruangah a si ih Utah adventure tour guides ṭuanvonei mipakhat cun “thildanglam ah ruat in a ngaihventu an tam vivo. Ahmun ih va zohtu hnih-thum an um zo ih internet khawvel ih a lar dan kan zoh tikah a vehvaiduhtu an tam vivo timi kan hmu suak. Cupawl in an va zoh thluh ngaingai cun motor phunphun thawn nuamceen phah ih vapantu an um dingih hmunram an tisiat thluh ding kan phang ruangah kan ṭhiatbalmi a si” tiah reddit ah a ngan a si.\nRomania ram khalah\nUtah ramcaar ih “monolith” a siat hnu nazi 24 sungah cuvek bangzetmi Thirphun cu Romania ram ah a suak ve.\nCumi Thirphun cu ft 13 hrawng ih sang a si ih a phuntu an thei lo.\nRomania cozah in a phun tu an theilo thu tlangthannak an nei ih Neamt Culture and Heritage ṭuanvonei pawl in zingzoinak an nei tum hnu zaan lai ah a hlo.\nZo in a phun ih zo in a siatsal, ziangduhsan ih phunmi a si tikhal theihcian a si lo nan, miṭhenkhat cun Utah ih an hmu mi “monolith” cawng in mihuatsuak pawl ih tuah men mi siding an zum.\n← Hmaizarh ihsin UK ram ah Covid 19 dokhamsii hmang thok ding\nInterpol in Leitlun ram 194 ah Covid 19 vaccine thawn pehparmi Ralrinpeknak ca a kuat →


DANGLAMNAK Hawl ol nak Thuhmai hruai\nAKHAN III A DANGLAM MI PATHIAN IH KAIHHRUAI DAN\nA KHAN V BIBLE SUNG IH THUDANG PAWL\nKAHAN I RUNDAM NAK MAKSAK ZIA 1.Rundamnak ih umtu dan phunthum\nA Liamzo mi caan ih rundamnak\nA si rero lai caan ih rundamnak\nHmailam caan ih rundamnak\nRundamnak hmandan phunthum a zaten\n2.Thiamco nak ih um tu dan\nZaangfah nak thawng in thiamco nak\nZumnak thawng in thiamconak\nThisen thawng ih thiamconak\nHuham thawn thiamcoter nak\nTuannak ih thiamco ter nak\n(Helen H. Shaw) 3.Kumkhaw nunnak um tu dan Tlamtling nunnak\n4. Atu le neta hrang Rem tuah nak\nOriginal Title: Here´s the Difference\n1.Rundamnak ih um dan phunthum\n2.Thiamco nak ih umtu dan\n3.Kumkhaw nunnak ih umtu dan\n4.A tu le neta hrang remtuah nak\nA MAWIZET MI KHRISTIAN NUN DAN PAWL\n5.Dinhmun le tuahsuak nak\n6.Pehtlaih awknak le pawlkom awk nak\n7.Zung thuthen nak le nu le pa ngaihdam nak\n8.Si nak pahnih\n9.Thianghlim nak a phunphun\n10.Thlarau thianghlim thawn khat, cencilh nak le Baptisma\n11.Rundam nak le hnatuan\n12.Bulpak thiltih thei nak le dinhmun sang si nak\nA DANGLAM MI PATHIAN IH KAIHHRUAI DAN\n14.A bang aw lo mi san\n15. Bible ih thukam picang pawl\n16.Isrel, Zentel le Kohhran\n17.Daan le zaangfah nak\n18.Kohhran le uk nak\nNI NETA IH A THLENG DING MI PAWL\n19.Jesuh khrih voihnih rat sal nak\n20.Jesuh khrih ratsal tik ih thil a thleng ding mi pawl\n21.Bawipai ni, Khrih Jesuh ih ni, Pathian ni\n22.A let hnih ih khah nak( Thlarau thianghlim)\nA KHAN V\nBIBLE SUNG IH THUDANG PAWL\n23. Thuthen nak pasarih\n24. Mithi khua le hell\n25.Bible ih thuthup\n26.Khrih ih sunloih nak umtu dan\n27.Thuthangtha sung ih a bangaw lo mi thu pawl\nTHU HMAI HRUAI\nHi ca uk ih tumtah mi cu bible kan zingzoi tik ah man a nei mi pawl bawmtu si dingah a si, a hlei ce in thukham thar hrang a si.Zum tu hmuahhmuah hi bible zir tu an si a tul.Zum tu hmuahhmuah hi bible zir tu an si thei.Asinan a tam sawn cu bawmtu kan tul . A khan tin kim in phun dangdang in in bawm ding a si.\nCa siar tu in simfiah mi pawl a theifiang ding a thupi zet.Bible ih hman mi tongkam sullam pawl cu dictionary tinkim ah hmuh ding a um lo. “Mystery” ti mi Pathian tongkam hman dan hi a tlangpi thu in a bangaw lo.\nThurin hnget neih ding cu a thupi zet.Bible bungcang pawl ih relduh mi a san kan phurhsuah thei ding a thupi tuk.\nA bangaw lo mi pawl kha kan zoh thim ding a poi mawh.Gospel pakhat sung ih thu kha a dang gospel ta thawn a bang aw men thei.Ziangtla a si le, an san le an rel duh mi pawl cun a bang aw lo thupi an nei cio.\nThiamconak le man nei ter ti mi pawl khal in sullam dangdang an nei; Bawipai ratsal nak ti mi pawl thawn cun a bang aw lo. A hnok thei zet mi a si ruangah thungai htlak in a tu le tu kan ruah a tha.\nZumtu pawl hmaisa ih kan suah mi, himi ca a siar tu pawl hrangah cun bible an siar tikah thansoh nak ah an hmang cio ko ding. A tu hi mi cabu a voili nak ( mirang tong in) an suah nak a san tla cu kan hlawk nak pungter sin dingah ti ruahsan nak thawn a si.\nRUNDAM NAK MAKSAK ZIA\n1.Rundamnak ih umtu dan phunthum\nKhristian kan can leve ten a tamsawn cun kan thlarau rundam nak lawng kan ruat, bible kan zingzawi tik khalah cu ti thotho in kan thei.Asinan a fung le a rang bible ih relduh mi hi hi lawng a silo ti hi a si.\nKan theihsal mi cu rundamnak ti mi in a kauzet mi sullam a nei “runsuahnak” “ Himnak” Daihnak titla a si.Tahthimnak ah, luat nak thuthawn pehpar aw in Filipi 1:19 hi a rak hmang:\nNan mai thlacam nak le Jesuh Khrih thlarau hnen ih sin a ra mi bomnak thawng in miluat ka si ding, ti ka thei.Hi mi bungcang in runsuah nak ti mi a sim fiang zet.\nFiflipi 2:12 sungah cun rundamnak cu danglam deuh in kan hmu thei; cu mi cun Filipi kohhran a ti buai ter nasa.Nasa zet in remawk lo nak a rak suak Filipi 2:14; 4:2.Curuangah Pual ih in theih ter duh mi cu, hi tivek ih thubuai nak ruangah phahniam awk ding, Khrih hrangih thawiawk sawn ding hi a si.Paul in 2:12 sungah hi tin a ti: “Curuangah, ka duhdawt mi karual le uh nan hnen ka um lai ih ka thu nan thlun ringring vek in le cuhnak ih a thupi sawn mi cu, nan hnen ih ka um lo can ah ka thu nan thlun ding hi a si.Runnak famkim nan ngah nak dingah tihphah le thiaphah in tuan rero uh”.\nRunsuahnak ti mi thawn pehpar aw in Phunthum in kan hmu thei: v30“Tamphawlawmg kil tu pawl cu tlan an tum; vok kuanglawng kha ti sungah an thum ih tamphawlawng ih hmailam ih sin, tamphawlawng hren nak thir kawn hrekkhat tla tlading bangin an um aw ter, v31 Paul in ralkap pawl hnenah a ti hai, tamphawlawng kiltu pawl tamphawlawng parah an um lo a sile nan luat thei lo ding’ tiah a ti hai ( Att 27: 30- 31).\n“Noah cu zumnak a nei ruangah, hmuh thei lo hmailam thuah Pathian in ralrin nak a pek tik ah a theithei a si” ( Heb 11:7a).\n19 thlarau thawngtla pawl hnenah a feh ih thu a sim, 20 Noah in lawng a rak tuah lai ah Pathian in thinsau in a hngak nan a thu an ngai duh cuang lo.Lawng sung ih a luat tu pawl cu mi pariat lawng an si; an nih cu ti sungih sin runsuah mi an si” ( 1 Pet 3:19-20).\nPathian cu a mah an thei ih a rinsan tu pawl hmuahhmuah hrangah run tu a si:\n“Re thei zet le harsa zet in hna kan tuan ziangah ti le kumkhua in anung mi Pathian ah ruahsan nak kan but. A cuih Pathian cu, a mah a zum tu hmuahhmuah hrang ah run tu a si” ( I timo 4:10).\nKan urzet mi le kan hman theu mi cafang rundamnak (or) runnak tla cu sual ihsin runsuak ti nak a si.Hi mi hi thukhamthar san ih a tlangpi thu ih kan hman mi a si.\nHi tawk ah rundamnak umtu dan phunthum- aliam zo mi caan, a si rero lai caan, le hmailam caan:\nA liamzo mi caan- sual man thih nak ih sin ka luat zo: Thiamconak\nA si rero lai caan – sual ih sin run kan si rero lai: Thianghlim ter nak\nHmailam caan – sual ih sin run suah ka si ding: sun loih nak\nSual man thihnak ih sin rundamnak thu kan zo tlang pei:\n“ Zaangfah nak, zumnak thawng in runmi nan si ih, nangmah ten na ngah mi a si lo; Pathian pek mi a si” ( Efi 2:8).\n“ Pathian in a mai minung si dingah in ko ih in run suak” ( 2 Timo 1:9a).\n“Thiltha kan tuah ruangah a si lo, a zaangfah nak ruangah in runsuak a si.Thlarau ih thianter nak le hrintersal kan si ruangah a si” ( titus 3:5).\nTahthimnak pathum tla, a liam zo mi caan ih runsuah nak thawn kan hmu bet thei a si.\n“ Rundamnak cu a sung lawngah a um; leilung ah Pathian ih in pek mi run tu dang le run thei tu hmin dang a um lo tiah a ti”( Att 4:12).\n“Jesuh cu Bawipa a si tiah na thinlung thawn na tong ih, Pathian in thihnak ih sin a tho ter sal tin a thinlung in na zum ah cun rundam na si ding” ( Rm 10:9).\nCuruangah a liam cia mi hrangih rundam nak ti mi cu ziang a si pei kan theih fel a tul na sa.Mi pakhat thihnak thawng in sual man cawhkuan nak ihsin runsuah kan si ahcun a liamcia mi caaan a khihhmuh a si ticu na theithei ding.\nRundam mi ka si ti in kan ti tikah nikhat hnu nikhat rundam rero ka si ti mi thawn a bangaw a si.Sual thuthen nak ihsin run kan si; siatsuah nak ihsin run rero kan si.Sual cawhkuat nak ih sin rundam kan si; sual thuneih nak ih sin rundam rero kan si.Kross parih a hnatuan nak thawng in rundam kan si; a nunnak thawn runmi kan siih Pathian vorhlam ah in ret. Rom 5:10 sungah a ral ka si laiah a fapa in remnak in tuah sak. A nunnak thawn rundam kan si’.\nRundam rero lai ti mi cu thianghlim ter rero lai ti mi thawn a bangaw ih sual thawn an then aw ti nak a si.Kan co mi rundam nak hi a peh rero lai ti cu Heb 7: 25 ah kan hmu thei:\n“ A tu le kumkhua in a mai sung in Pathian a pan tu pawl cu a run thei a si; ziangah tile kumkhua in a nung ruangah Pathian hnen ah a dil sak ringring a si”.\nRundam rero lai ti mi thawn pehpar aw in 1 Kor 1:18 ah kan hmu bet thei:\nThinglamtah par ih Khrih thih nak thu hi a hloral cuahco mi pawl hrangah cun at thlak a si; sikhalsehla rundam lai rero mi kan nih hrangah cun Pathian ih cah nak huham a si.\nNetabik ah hmailam hrangih rundamnak hmuh dan a um. Hmaton in rundam tu thawn kan ton awk tik ah kan sual nak ih sin runsuah kan si ding.Kan taksa pum cu run a si dingih sunloih a si ve ding.A tang ih bungcang in hmailam caan ih rundam nak famkim sunloih nak thu pawl a rel:\n“…rundam kan si nak ding caan cu hmaisa kan rak zumpek lai hnak in a tuah a nai sinsin thlang a si”( Rm 13:11b).\n“8 kannih cu sunih minung kan si ih fimzet ih um ding kan si.Curuangah zumnak le duhdawt nak cu tangphaw ai ah kan ruahsan mi runnak cu thir lukhum ai ah hmang uh si.Pathian in a thinheng nak tuar ter dingah in hril lo; kan Bawipa Jesuh Khrih sungin rundamnak co ding ah in hril a si” 1 Thess 5:8-9).\n“…Cule voihnih nak a langsal ding ih cutik ah cun sual nak thu si nawn lo in a mah ahngak tu pawl rundam dingah a si ding” ( Heb 9;28b).\n“Ni netabik ih lang ter dingah a tu ret cia mi rundamnak cu zumnak thawng in Pathian huham ih kil ven mi nanmai co ding mi ro a si” ( 1 Pita 1:5).\nAtlun ih bungcang pawl hmunkhat te ih kom dingah na harsa a si le, a tanglam ih bungcang pawl kha rak hngilh hlah.Famkim ten na hmu thei ding.\n“A mah in fapa a hring dingih a hmin ah Jesuh tiah nansak pei, ziangah tile a minung pawl kha an sualnak ih sin a run suak ding a si” tiah a ti ( Mtt 1:21).\n“ Nan hnen ah runnak a thlen ter tu thuthangtha a dik mi thuthang cu nan theih tik ah nan nih khal Pathian minung na si ve. Khrih nan zum ih Pathian in a mai ta na si nak lang ter nak ah nan par ah hminsin nak a khen; cuih hminsin nak cu peding in a lo tiam cia mi thlarau thianghlim kha a si” ( Efi 1:13).\nHi mi pawl in an si nak ciar kha bangran ten rundamnak thu thawn pehpar aw in in zirh a si.\nZaangfah nak in thiamco ter kan si tiah thukhamthar in in zirh, zumnak in, thisen in, huham thawn, tuannak le Pathian thawng in.A tumtah mi pakhat a sinan hmuh dan a phuhphun in an rel cio tikah kan hnok phahphah theu.\nThiamco nak simfiah nak\nHmaisa ah thiamco nak ti mi cu ziang a si? Thiamco ti mi cu “ dingfel” ti nak a si bik.A silo le thiangfai ter, a sinan a thianfai nak lang ter mi thiam co nak a rak a si.\nKan mah ten kan thianghlim aw thei lo.Thian hlim nak kanmah ah a um lo.A sinan Khrih cu rundam tu le Bawipa ih kan co hlan tik ah Pathian in thiam in co ter cih a si.Khrih in tuah sak mi par ah a thum aw.Khrih ah kan um tik ah Pathian in mi thianghlim ah in siar.Kalvari tlangpar ih lungtong pekawk nak ruangah a zumtu hmuahhmuah cun Pathian thianghlim nak thawn a thuam ta si. “Khrih cu sual nak zianghman a nei lo; sikhalsehla kan mai ruangah Pathian in kan sualnak in tawm ter ih cu ticun a mah thawn kan pehzom awk nak thawng in Pathian ih ding nak kha kan tawm ve ding a si”( 2Kor 5:21).\nKan sim zo vek in, ziangtin thiamcio nak cu zaangfahnak, zumnak, thisen, huham, tuannak le Pathian ti in phunruk ah a um thei.\nHmaisa bik ah thiamco nak hi zaangfah nak in a si. Rom 3:24 ah “ a zaangfah nak ruangah thiam in co ter ih Khrih thawng in in rundam”. Asullam cu minung in a mah ten thiam a co aw ter thei lo; a zuam khal le a theih lo Pathian pek mi zaangfah nak lawng in a si.\nPahnih nak ah, zumnak thawng in thiamco ter ti hi a si.” A tu cu zumnak thawng in thiamco ter mi kan si zo ih Kan Bawipa Jesuh Khrih thawng in Pathian thawn kan rem aw zo” ( Rm 5:1).A rel duh mi cu rundam tu Khrih a zumnak thawng in thiamco ter a si.Hell ram tla ding ka si ti ih a thei aw ih a sir awk a tul, ih Khrih ih kross parah sual man cawhkuan a tuar sak ti kha a zum a tul.\nZaangfah nak cun misual pawl phah niam awk ding a fial ih thiamco nak laksawng a pek.Zumnak ti mi cu nunsir awk nak a si ih helhkam mi nei lo in Pathian pek mi laksawng kha thinlung le nunnak ih cohlan kha a si.\nThisen thawng in thiamcoter a si.” A thisen thawng in thiamcoter kan si ih Pathian thawn rualrem nak kan nei zo ih ziangtluk in so Pathian thinhen nak ih sin a mah in in runsuak sinsin ding”\n(Rm 5:9).Kan thiamco thei nak dingah ziangtluk in a khung zet mi maan pek a tul.A thianghlim Khrih cun kan sual leiba ai ah a sunglawi zet mi a thisen a thlen.Maan rel theih lo mi kan thiamco nak hi, tih a nungzet mi maan pek nak in a si.\nHi mi thuthawn pehpar aw in bible ah tampi kan hmu lem lo.Asinan “ Kan mai sualnak ruangah thih nak ah thlen ter a si ih Pathian thawn kan rual rem nak dingah nunnak ah thawh ter sal a si” ( Rm 4:25).Hitawk ah kan hmuh thei mi cu Jesuh ih thawhsal nak thawn a peh aw. “ Cule Khrih thawnter sal a si lo ahcun nan zumnak hi bumnak men ah a cang dingih nan sualnak ruangah a hloral hrih mi nan si ding” ( I Kor 15:17). Curuangah kan thiamconak hi Jesu Khrih thawnsal nak huham thawn a peh aw a si. Curuangah a huham cah nak thawn thiamco ter kan si.\nTuannak ih thiawmcoter kan si.” Hiti a si ruangah minung cu a zumnak lawng in silo in a tuahnak thawng in Pathian thawn rualrem nak a co tin an thei a si” James 2:24).\nPaul cun zumnak thawng in thiamco ter nansi tiah in zirh.James cu a sive lo, tuan nak in thiamcoter nan si tiah in zirh. Asinan kan tuan that nak in kan ngah thei ti in a rel duh mi a si lo. Zumnak le tuannak kom aw in a rel duh mi a si sawn.A relduh mi bik cu zumnak in thiamco ter kan si ko nan tuannak thawn kan sunzom nak thawng in a si.\nZumnak nei fawn si in tuannak a nei lo tu cu zo hman in an zum lo ding.Cuti vek zum nak nei tu pawl cu an kaa lawngah a si ih maan a nei a si( James 2:14-17).A dik mi zumnak cu hmuh a theih lo, asinan tuan nak in a lang ter ( James 2:18).Abraham cu a zumnak kha thiamco nak ah pomsak a si ( Gen 15:6), asinan tampi a rei hnuah a zumnak kha a fapa thawi nak ah tuan nak thawn a lang ter ( Gen 22:9-14). Rahap khal in a zumnak cu tuannak thawn a lang ter ve ( James 2:25).Curuangah tuannak ih thiamco ter kan ti tik ah, tuannak cu lenglam hmuhsak tu a si ih, zumnak cu sunglam ah a si ve thung.Tuan nak lawng a si bik lo nak,hmual a nei ter a si. Hram pi a si lo nan, thiamconak ih rah hmaisa bik a si.\nPathian in thiamconak\nNetabik ah Pathian thawng in thiamco ter kan si. “ Pathian ih hril mi pawl cu zo nih so sual an puh ngam ding? Pathian ih thiamco ter mi an si” ( Rm 8:33).Pathian cu miding ti ih in phuansak tu a si.\nA tang ih ta pawl komkhawm in, thukham thar ih in zirh duh mi thiamco nak kan hmu thei:\nZaangfah nak – kan phu lo\nZumnak – Kan neitul mi\nThisen – Rundam tun in lei\nHuham – Khrih hnatuan nak le thawhsal nak thawng in Pathian lung kan tong\nHnatuan nak – a dik mi zum nak thawng in Pathian tawn kan peh aw thei ah cun a nun ah tuan nak a nei ding.\nPathian – a nih cu Khrih a nei tu hmuahhmuah thiam a co ter thei a si.\nThianco nak thawn pehtlaih aw in biazai thawn hi ti in kan thei thei:\nA sangbik mi Pathian zaangfah nak in in sawm\nVanah hmun mawi nei ve dingah;\nA duhnak sunglawi maksak\nA zaangfah nak thawng in thiamcoter kan si.\nKhrih cu kross parah a thi;\nCunah sendup thi a luang\nCu mi cun vurvek in a var ter\nThisen thawng in thiamcoter kan si\nPathian in a tho ter sal; cumi cu thu tiam a si.\nSatan cun a nah suah\nA thawhsal nak in phannak pawl a hlo ter\nA huham thawn thiamco ter kan si.\nThlarau thianghlim in in hruai\nBible ih fial mi tuah dingah\nThutak cu na pin ka kai; Khrih cu ka hrangah a thi\nZumnak thawng in thiamco ter ka si.\nKhrih ta ka si ti a ringhrel aw ah cun,\nRinhrelh nak thawn a thup awk ah cun,\nA ta ka si ti kha ka hmu ding\nTuan nak ih tamco ter mi kan si.\nZiangkim hi a ta a si ih ruangah Pathian ka thangthat\nZaangfahnak, Zumnak, thisen\nThawhsal nak huham le tuan nak\nPathian thawng ih thiamco ter kan si.\n(Helen H. Shaw)\n3.Kumkhaw nunnak um tu dan\nKum Khaw nun nak ti mi hi a cem thei lo mi nun nak thawn a bang aw lo Run-mi siseh, run lo mi siseh Kumkhua in an nung ding. Asinan zumtu pawl lawng in kumkhaw nunnak an nei ding. Cu mi cu nun tlam tling ti tla in Kawh a theih. Pathian si nak khat kan co, cu mi cu Khrih sungah a si. Hinunnak cu hmuh thei mi ih acan tik ah Kan nih in kan hmu asi. Cuithu cu na hnen ah ka rel ih Pathian mi kumkhaw nun nak, Kan hnen ih theih ter a si mithu kha nan hnen ah Kansim a si (IJn 1:2; IIn 8;20).\nA dam Sual a tuah hlan ah kumkhaw nunnak a nei lo. Sual Khal a nei lo, leitlun ah cu tin a um nan van ah Khrih thawng in rundamnak, sunloih nak co dingah ruah san mi a nei lo. Ti cu siat suah nak ah le thalo tuah nak ah a tum vivo. Cu vek din hmun cun Khrih Kha rundam tu le Bawipa a si ti in zum nak thawn a cohlang lo ah cun kumkhaw nunnak co a theih lo, a hmin in thlasuah khal co a theih lo.\nVoi hnih khat cu kumkhaw nun nak hi a tu kan dinhmun le ne ta caan ih Ro vek ih ruah san ding vek in tla arel.\nA tu kan caan nei tu\nZumtu pawl in Pathian ih laksawng cu a tu ih an dinhmun ciar ah an nei. Hi laksawng cu Pathiam in tiam kam pawl an si (IJn 2:25), A mai Sungah a um (Jn 6:68); I Jn 3:11) A mah zumnak thawng in a si.\nThudik ka lo sim: a zumtu cu Kumkhaw nun nak a nei (Jn 6:47; 3:15-16, 36; 5:24; 6:40; I Tim 1:16).\nA mah a zum tu pawl in a pek mi tidai an in (Jn 4:14); A tak sale a thisen in tu le ei tu pawl (Jn 6:54); A mah an thlun (Jn 10:27); a mah theih nak in (Jn 17:3). John ih arel mi cu mi that tui sungah cu kumkhaw nunnak, a um lo ti asi kumkhaw nunak hi Pathim lak sawng a si (Rm 6:23; IJn 5:11) kum khaw nunnak hi fapa ih pek mi khal a si.\nV 27 Ka tuu pawl in Ka aw an thei, ih ka thei hai ve, ka dung in thlun; 28 An hnen ah kumkhaw nunnak ka pek ih ziang tik hman ah an thi nawn lo ding Zohman in in long thei nawn lo ding (Jn 10:27-28; Jn 17:2).\nA thupek mi cu kumkhaw nunnak a si ti ka thei. Curuangah ka sim mi hi ka pa in sim dingin i fial mi a si tiah ati (Jn 12:50).\nKumkhaw nunnak hrangih hril mi pawl zumtu ah an cang (Alt 13:48); A dik mi a si. Adang pakhat cu hi mithu a el tu paul cu kumkhaw nun nak ngah dingah an ruat awk lo rungah a si (Att 13:46). Pathian ih zaangfah lainat nak in dingfel nak thawn minung cu in uk ve (Rm 5:21), a zum tu hmuah cun Pathian ih in uk a si ti cu an thei aw ding.\nPathian fapa nazum ih kumkhaw nun nak kan nei ti na theih nak dingah hi ca kuat hi nan hnen ah ka ngan (I Jn 5:13).\nKum khaw nunnak a nei tu pawl cu nikhat hnu nikhat tuannak an nei.\n“Zumnak ih tlanzuam nak ah na tha neih pa tawp suah aw la kumkhaw nunnak nei ding in zuam aw.Thei tu tampi mit hmuh ah na zumnak felfai zet ih na rak phuan tikah Pathian in a lo kawh san nak cu hi kumkhaw nunnak hrangah a rak si” (I Tim 6:12).\n“ Cubang tuk in an thlun thei a si ah cun, hmailam hrangih hrihhram tha a but tu an si dingih ri sunglawi an khawl ding a si.Cuti cun nunnak taktak cu an co suak ding a si” (I Tim 6:19).\n“a siat thei mi rawl hrangah hna tuan hlah uh;sikhalseh la kumkhua a deih mi nunnak rawl hrangah tuan uh.Cuih rawl cu mifapa ih a lo pek ding mi a si, ziangah tile Pa Pathian in a par ah a lungkim nak tacik a khen zo tiah a ti”( Jn 6:27)\nHmai lem ruah san nak\nRundamnak ah kan hmailam caan le kan din hmun pawl thawn tla a peh tlaih aw asi.\n“Cuih kan biak nak cu kumkhua nunnak ruahsan nak ah hram a but mi a si. Thuphan a perdah lo Pathian in hi nunnak cu leilung sem hlan ih sin in tiamkam mi a si ih”( Titus 1:2)\n“ Kan Bawipa Jesuh Khrih in a zaangfah nak thawn kumkhua nunnak a lo pek ding ni nan hngah lai ah hin Pathian ih duhdawt nak suangah hmun ringring uh”(Jude 21).\nZimtu pawl sual ih sin kumkhua in an luat, a hleice in nat nak siava, tuarnak, le thih nak ihsin an luat hi mi in kumkhaw sunloih nak a rel duh.\nVaihnih khat cu kumkhaw nunnak cu ro vek khal in hmuh a si theu.\n“ Cule zokhal keimai hrangah nu le pa siseh fate siseh, unau siseh, farnusiseh, inn siseh, lo siseh, a tan ta tu cu a let zakhat in a ngah sal dingih kumkhaw nunnak pek a si ding”(Mltt 19:29) siarbet Mk 10:29-30; Lk 18:80)\n“ Cu mi cu a zaangfah lainat nak thawng in Pathian thawn kan rem awk thei nak dingah le kan ruah san mi kumkhaw nunnak cu kan ta a si thei nak dingah a si”(Titus 3:7).\nTuannak a si lo\nHmun dangah curundamnak hi nun can that nak ruangih ngah mi vek tla in kan hmu thei. Hi pawl hi Mtt 25:48-46; Lk 18:29-30; Jn 4:36; 12:25; Rm 2:7; Gala 6:8. Asinan hi mi bungcang pawl in atam sawn bible ih in zirh mi, a zangfah nak ruangih rundarm a si ti mi a dik mi zirh nak cu a kalh thei lo rundamnak cu laksawng a si ih zum naklawng in a si.\nHi mi bungcang pawl in ziangmi in hmuh duh tile vanram ah laksawng a phunphun pek dan a um ding ti asi. Khrih, tohkham rang thuthen nak hmaiah hrekkhat cu sunloih nak lu khum an co ding nan, hrekkhat cun tuar nak thawn an um ding. Zumtu hmuahhmuah kumkhaw nunnak an nei ding nan, lung awi nak lak sawng an co mi cu abangaw lo ding (I Cor 15:41b). Rin um lo pawl ih co ding mi cu (Gal 6:7-9) sungah kan hmu thei, Cu le thianhlim nak ih a thangso vetu cu (Rm 6:22) siar aw. Hi tawk ah kumkhaw nunnak a nei tu pawl ih tuanthat nak pawl atar lang, a co mi le a ngah mi kha a rel lo. Tahthim nak ah (Mtt 25:46, “Cupawl cu kumkhaw hremhmun ah an feh ding ih, miding mitha pawl cu kumkhaw nunnak ah an feh ding tiah a ti”. Hi mi bung cang in ziangsi in zirh duh ti le Jew pawl kumsarih harsat nak ih Khrih an zum nak le khrih ah an nunnak le tuan nak thawn an rundam nals an hmuh sak ding thu a si.\nJohn 4:36 le 12:25 in rin um pawl ih laksawng a sim duh ih, rundamnak lam a hoi lo.\nCang 36 rawl a la tu pa cu a hlawh man pek a si ih, rawl cu kumkhua a nunnak hrangah a khawm a si. Thai cii a tuh tu le rawl a la tu hmunkhat ah an lung an awi tlang ding.\nCang 25 Nu nau nu in a hnenah, Messiah a rat tik ah cun ziang hmuahhmuah a mah in in sim leh ding tiah ati.\nRm 2:7 hi, mitampi hrangah a har hlei ce mi a si.\nMi hrekkhat in thiltha an tuah ringring ih sunloih nak, hminthatnak le kumkhawnunnak an\nhawl. Cu pawl cu Pathian in kumkhawnunnak ape ding.\nRundam nak hi kan tuahthat mi parah athum aw tiah an ti theu. Asinan cu tivek in sim cu bibal in a kham, Baibal ih zirh dam phunhnih cu hitin a si. (1) (Theoretical) ruah nak meimei (zum hmang) (lettu ih) a silo mi a si ati. Zum lo tu cun athazaang thawm a zuam, that nak atuah ruangah nunnak laksawng pektlak a si. Asinan a cang thei hrimhrim lo mi a si. Thil dik a tuah tu an um lo, pakhat te hman an um lo” (Rm 3:12) Thlarau humham thawn a nung tu zumtu cu tuan nak a nei ding. Adik a si, rundam nak an tuan nak thawn hmuhsak a si theu nan a hrampi a si lo.\nA tawizawng in\nKumkhaw nunnak hi thlarau nun a si ih hrinthar nak in a si. Pathian cu kumkhua a hmun asi bang in, a pek mi cu nunnak a si. Cu mi cu a tu kan can hrang le hmailam hrang khal a si. Khrih a nei tu tak tak cun Pathian thu neih nak ih a ninzia a thei aw. A hnget mi kumkhaw nunnak cu Pathim thawkkhum mi bible ih sin a ra.\nKumkhawnunnak le laksawng hi a peh aw asi, laksawng ti mi cu Khrih ah kan nunnak thawng in kan nun a danglam nak, thianghlim nunnak le tuannak ih sin a ra.\nA net nak\n1. Everlasting le etemal ti mi tongkam, Greet tong (aionios) cu K.J.V cun bang rep in a let. A pahnih in hman a sitheu nan a hman nak hi a bang aw dah lo.\nRemtuah nak hi baibal ah mawi ngaingai in, hmandan bang aw lo in a hmang theu. Bible ih arel duh mi cu a mah thubur pi thawn pehpar aw in kan hmang ih kan zir, kan zoh theu.\nThukham hlunsung ih rundamnak thu kha kan mang cio pei. Bawipa ah an zum nak an ret lawng ah run an si. Pathian in hmuhter nak a neih tikah an nih in an zum, an nih cu thianghlim ih ruah mi an si. Pathian in Abraham hnenah na tefa sim pawl van ih arsi zat in ka pungter ding ti in thu atiam, cu mi cu Abraham in a zum tikah thianghlim ih pomsak a si (Gen 15:6). Abraham cu khrih ih hnatuan nak thlun in thiamcoter asi. Cuti vek in Abraham in a thei ti hnak in, Pathian ih khawkhan mi a si sawn ih cu mi cu Abraham ah a ret, pomsak a si sawn. Pathian in rundam tui thlet mi thisen sunglawi thawng in a sual a ngamdam sak. Ziangtik lai caan khal ah si seh rundamnak cu Bawipa Khrih ih tuahsak mi zum ak thawng in a si ringring.\nSual cun Isrel pawl sual ah a puh ih, Pathian thawn pawlkom thei nawn lo in le thianghlim lo ah a can ter. Mithiruak cu Pathian biak nak hmunah an keng ih an sunloih aw theu. Cu mi pawl cn Pathian thawn a hla ter deuhdeuh. Curuangah thten kan zohfel a tul.


PDF Nih Ralhrang Ruak Minung 17 An Char – HRINGDILDEL LAIRAM\nPDF Nih Ralhrang Ruak Minung 17 An Char\nSagain ramthen, Htee Chaing myone , Maung Gone khua le Nickel tuahnak Company karlak, Yi Poh timi thlanmual ah Brigade-33 tazeih benhmi uniform a hruk mi ralkap pawl ruak, minung 17 an char tiah thawngtheih a si. Ralhrang ralkap pawl ih ruak a si le si lo fiangten an theih duh ruangah mipi humhimtu PDF lei nih ralkap pawl i ruak phumnak cu lai in zohfelnak an neih colh ti a si.\nHi ralkap pawl i ruak 17 an hmuh mi pawl hi khawika hmunhma, zeitik i an i kahdoh nak i a thi mi dah an si ti i cu theihfian a si rih loh. Hika hmun pawngkam Htee Chaing myone chungah siseh Htee Chaing khua chung tiang zongah ralhrang ralkap pawl le PDF karlak ah hin i kah doh nak fakngai a rak chuak tawn, PDF lei nih cun khuachung i a um mi ralkap palik sakhan zong an rak kah bal cang ti a si.\nCun Sagain ramthen, Pinlebu myone, Wan Be Inn timi khuaih um mi U Tin Phe tei chungkhar nih inn i an tuah mi dawr le U Myint Kyaw ti pawl i inn cu Min Aung Hlaing ralkap Bridge-33 i an luhcilh hnu an duh mi thilri an lak, cupin ah khuadang zong ah khuachung mi pawl i an thil neih mi thilri pawl zong duhduh in an lak piak hna nak kong zong theih a si.\nDipeyin myone, Ung Ta Pin khua le Bagan khua karlakah khuachung mi pawl thilri chiatchuah tu le firpiak tu ralkap pawl cu an rak kir lei ah mipi humhim tu PDF pawl nih cun ralkap pawl i motor cu tum 2 bak bomb he an rak puah nak ruangah ralhrang ralkap pawl lei nih minung 12 nak tlawm an thi tiah PDF lei nih thawng an thanh tiah theih a si.\n← Breaking News : Daw Aung San Suh Kyi A Dirhmun Zeihmanh Theih Khawh A Si Ti Loh\nRalkap Kut In PDF Chungtel Pakhat Nih An Kan Liam Tak →


Mizoram Ih Thingat Kawlram Mi Tiva Ah A Fen That – Meifar\nKum 40 mi hrawng Pu Peka cu Kawlram mi a si ih Mizoram, Bairabi South ah thingat in caan reipi arak um zo. June 25, 2021 (Zirtawpni) zanlam nazi 4:00 hrawngah a rualpa thawn Tlawngral ihsin tiva an tan, tithuknak ihsin an leuh ih Pu Peka cu vanduaithlak zetin a leuhsuak thei lo ih a pilhlo.\nRunsuak man loin a cangsual ih a fen that, ti tla an um ti an theih veten Joint YMA Bairabi kaihruainak in ruang an hawl hngal. Khawen laiah an hmu loin a zan khalah an hawl vivo.\nCutin June 26 (zarhte ni) sun nazi 12:20 ah tileuh thiam Pu F. Lalnunsanga in Pu Peka ih ruak cu a hawl hmu (Bairabi South, Mission Veng ih um Pu F. Lalnunsanga in tiva fen ruak tam zet arak sar zo, tuiṭum ih ruang an hawlnak khalah ara thleng pekte ih a hawl hmu hngal).\nPu Peka ih innsang pawl biak tlang dan ding an thei lo, a hminpum le a kumziat khal an thei lo (A dam lai zuk khal an nei lo). A ruang cu Bairabi PHC-ah post-mortem an tuah hnuah Bairabi South thlanmual ah Joint YMA Bairabi Vice President Pu H. Lalbiakmawia in a vuiliam.\nBairabi ah tiva fen an um tikah Joint YMA in ṭuanvo a la hngal ih, an kaihruainak hnuaiah Branch pahnih; North le South Branch in ruang hawl hna an ṭuan.\nPu Peka hi Bairabi North Branch YMA in kuang an tum ih, a thlan cu South Branch YMA in an laihsak. Pu Peka ruang cu zanlam nazi 3;30PM ah Bairabi South thlanmual ah an vuiliam. Tiva fen ruak hawlnak ah Sub-Hqrs YMA Kolasib le Zampuimanga Group YMA hruaitu pawlin an va bawm ṭheu. (Issued by: Bairabi Joint YMA)\nThawngtla Pawl An Suah Ding Ti Thuthang Aum Ruangah Thawnginn Kot Ah Mai Sungkhat Ciar An Rak Hngak Nan >>>


China Ah Cakzet ih Tlan Theinak Tlangleng Zin Ong Ding - Chinland Today Media\nChina Ah Cakzet ih Tlan Theinak Tlangleng Zin Ong Ding\nDecember 16, 2012 4:17 am·0 comments\nLeitlun ih high-speed tlangleng tlannak zin saubik, Tuluk khawlipi Beijing ihsin Guangzhou thleng, cu hnaṭuannak business hrangah hmai a ra dingmi December 26 an on thlang ding thu rampi nitin thuthang media cun mani Zarhteni, 15.12.12, ah a than.\nCuih tlangleng zin ih a tlanmi tlangleng a cakdan hi,nazi pakhat ah 300 kilometres (186 miles) a si. Cuticun khualtlawng sukso pawlin nazi 22 an rei ṭheumi kha nazi 8 lawng rei in an thleng thei ding.\nAtu December 26 ih an on ding taak cu 2,298 kilometre a sau ih colhmun 35 ah a ding ding. An dingnak ding khawpi thupi zetmi hrekkhat pawl cu Zhengzhou, Wuhan and Changsha pawl tla an si.\nCumi ni kherkher an hrilnak san cu, Tuluk mi lakih hruaitu mi langsarzet a simi Mao Zedong ih suahni thawn deng-aw dingin an hrilhrimmi a si.\nTuluk ram ih high-speed tlangleng pawl hi 2007 lawngah an sak thokmi a siih, makhatte sungah leitlun ih a nasabik ah a cang. Ziangahtile, 2010 kum cem zawngah 8,358 kilometres an tuah thei cih ih, cun 2020 ah ahlan hnakin a lethnih 16,000 kilometres kim dingah an tumtah fawn a si.\nTuluk ram ih tlangleng in ziangtluk rin a um ti thu ah kan dung July 2011 ah mi 40 thi tiangin accident an tong dah.\nLeitlun Tlangleng Cakbik Zin Saubik China In Ong\nUSA In Syria Kah Ding Ralring


1 Korin 1 (1 Corinthians 1)\nKawhhran Hnenih Paul Cakuat Pakhatnak\nKorin khua Khristian hnenih Paul cakuat pakhatnak hi Paul in Korin khuaih a din suahmi Kawhhran sungah hnaihnawhnak le buainak a um ruangih a nganmi a si. Culai ah Korin khua cu Grik ramih khua tumzet pakhat a si ih Rom Acozah ih ukmi Akhaia peng khawpi a si. Pursum leilawnnak lamah le nunphung daan lam khalah a hmin a thangzet. Cule sualralnak le biaknak phun dangdang lam khalah a hmin a thangzet fawn.\nPaul in a ngansan duh bikmi cu Kawhhran sungih a ummi ṭhenṭhek awknak le sualralnak, nupa sualnak, ṭhit-um awknak thubuai, raithawi sa ei le ei lo thu, Kawhhran kilkhawinak, Thlarau Thianghlim laksawng pawl le thawhsalnak thu pawl hi an si. Paul in a tlunih thubuai a ummi parah hin Thuthang ṭha in ziangtin a sim, ti kha hmuhnak thuukzet thawn a langter.\nKorin cakuat bung hleithum ih a ummi, Pathian in a minung hnenih a pekmi laksawng thupi bik duhdawtnak hi hi cabu sungah cun mi tambik ih an theihmi a si.\nThu hramthoknak (1.1-9)\nKawhhran sungih ṭhenṭheknak (1.10-4.21)\nNupa sualnak le innsaang sung thu (5.1-7.40)\nKhristian mi le khawvel mi (8.1-11.1)\nKawhhran nunnak le Pathian biaknak (11.2-14.40)\nKhrih thawhsalnak le Khrih zumtu pawl (15.1-58)\nJudea ram Khristian hrang thawhlawm (16.1-4)\nPumpak thucahnak le thunetnak (16.5-24)\n1 Korin 1\n1Khrih Jesuh ih a tirhthlah si dingah Pathian lungkimnak in kawhmi keimah Paul le kan unau Sosthenes in, 2Pathian mithiang si dingih kawhmi le Khrih Jesuh thawn nan pehzom awknak thawngin amah ih ta a si mi, Korin khuaih um Pathian Kawhhran le an Bawipa le kan Bawipa Jesuh Khrih a biatu hmunkipih a ummi hnenah ca kan lo kuat a si.\n3Pathian kan Pa le Bawipa Jesuh Khrih in zaangfahnak le daihnak lo pe hram seh.\nKhrih Sungih Thlawsuahnak\n4Khrih Jesuh thawngin zaangfahnak cu nan hnenih pek a si zo ruangah ka Pathian cu ka thangṭhat ringring. 5Ziangah tile Khrih thawn nan pehzom awknak thawngin ziang hmuahhmuah ah tlamtling in pek nan si zo, thusim thiam le theihnak khalah nan famkim ih, 6Khrih thuhla kan phuanmi khal nan sungah a hngetkhoh zo ti a lang a si. 7A lang dingmi Jesuh Khrih kan Bawipa nan hngah laiah hin nan ngah hrih lomi thlarau lam laksawng pakhatte hman a um lo. 8A netnak tiang Amah in a lo kilkhawi hai ding ih cuticun kan Bawipa Jesuh Khrih ih Ni ah mawh nei lo nan si ding. 9A Fapa Jesuh Khrih kan Bawipa thawn pawlkomnak nei dingah a lo kotu Pathian cu rinsantlak a si.\nKawhhran Sungih Ṭhenṭheknak\n10Ka u le ka nau tla, nan lakih ṭhenṭheknak a um lonak dingah nan thinlung rual awtein um hram uh tiah kan Bawipa Jesuh Khrih hmin in ka lo dil a si. Rualrem zetin, thinlung khat le tumtahnak bangrep in um uh. 11Ka u le ka nau tla, nan lakah tawh awknak a um ringring ti kha Khlawi ih sungkhat pawl in fiangtein in sim. 12Ka sim duhmi cu, mi hrekkhat in, “Kannih cu Paul ih lamṭang kan si,” nan ti; mi hrekkhat in, “Kannih cu Apollos ih lamṭang kan si,” nan ti; mi hrekkhat in, “Kannih cu Piter ih lamṭang kan si,” nan ti ih mi hrekkhat in, “Kannih cu Khrih ih lamṭang kan si,” tiah dangdang ciarih nan timi hi a si. 13Khrih cu a ṭhenṭhek awmi a si maw? Nan hrangah thinglamtah parih an thahmi cu Paul maw a si? Paul hmin in maw baptisma nan lak? 14Nanmah lakah Khrispas le Kaias siarlo zohman baptisma ka pek hai lo ruangah Pathian ka lawm. 15Curuangah zohman in, “Kei cu Paul hmin in baptisma ka la,” nan ti thei lo ding. 16(Asi, Stefanas le a innsaang baptisma ka pe ngai; midang ka pek cu ka thei lo.) 17Khrih in midang baptisma pe dingah i thlah lo, Thuthang ṭha sim dingah i thlah ih cutiih ka sim tikah milai fimnak ṭongkam hmang in a si lo; ziangah tile leilung fimnak ṭongkam hmang tahratin ka sim ahcun Khrih thinglamtah parih a thihnak hi hmual a nei lo pang ding.\nPathian Ih Huham Le Fimnak\n18Thinglamtah parih Khrih thihnak thu hi a hloral cuahcomi pawl hrangah cun aat-hna meen a si; sikhalsehla rundam lai reromi kannih hrangah cun Pathian ih cahnak hmual a si. 19Ca Thianghlim in,\n“Mifim pawlih fimnak cu\nka siatsuah ding ih,\nMithiam pawlih thiamnak cu\nka hnong ding,” a ti. *1:19: Isai 29:14\n20Curuangah mifim pawl khuiah so an um? Mithiam pawl khuiah so an um? Leilung tlun thu-el thiam pawl khuilamah so an si? Leilung tlunih fimnak hi aat-hna a si, ti kha Pathian in a langter zo a si lo maw? *1:20: Job 1:22; Isai 19:12, 33:18, 44:25\n21Minung in anmah ih fimnak in Pathian an theih thei lonak dingah amah Pathian in a fimnak in a rak tuah cia zo a si. Sikhalsehla kan phuan mi “aat-thu,” an timi Thuthang ṭha hi hmang tahratin a zumtu pawl rundam dingah Pathian ih tuahmi a si. 22Judah mi pawl in a dik le dik lo theih theinak dingah hmuhsaknak mak hmuh an duh; Grik mi pawl cun fimnak sawn in an hawl. 23Asinain kannih cun thinglamtah i an khenmi Khrih kan phuang ih cuih thu cu Judah mi pawl hrangah riilhbah-nak a si ih Grik mi hrangah cun aat-hna a si. 24Sikhalsehla Pathian ih a kawh ciami pawl hrangah cun Judah mi siseh Zentail mi khal sisehla, cuti kan phuan mi cu Khrih a si ih Khrih cu Pathian cahnak le Pathian fimnak a si. 25Ziangah tile Pathian aatnak cu minung ih fimnak hnakin a fim sawn; cule Pathian ih ṭonṭaihnak cu minung ih cahnak hnakin a cak sawn.\n26Ka u le ka nau tla, Pathian in a lo kawh laiah khan ziang bangtuk minung nan rak si kha ciing ringring uh. Milai mit ih kan zoh ahcun mifim le thuneitu le hmaizah tlak cu mi malte ngaingai nan si. 27Sikhalsehla mifim pawl ningzahter dingah leilungih mi-aa timi kha Pathian in a hriil hrim a si; micak le thiltithei pawl ningzahter dingah leilungih mi ṭawnṭai timi kha Pathian in a hriil hrim a si. 28Leilung mi in thupizet ih an ruahmi kha siatsuah dingah an hmuhsuammi, an nautatmi le zianghman ih an siar lomi kha Pathian in a hriil hrim a si. 29Cuti a si ruangah Pathian hmaiah cun zohman an uang aw thei lo ding. 30Khrih Jesuh thawn pehzom aw ih nan nunnak ahhin a hram a thoktu cu Amah Pathian a si ih Amah hnen ihsin Khrih cu kanmah ih fimnak ah a tuah a si. Khrih thawngin kannih cu Pathian thawn kan rem aw zo; Pathian ih mithiang ah kan cang zo ih a luatmi kan si zo. 31Curuangah Ca Thianghlim in,\n“Zokhal a uar awtu cun\nBawipa ih tuahmi lawngah\nuar aw seh,” tiah a ti *1:31: Jer 9:24


Tufang Kan Leitlun Thuthang Lawrkhawm - The Chin Times\nThe Chin Times > Blog > Thuthang > World News > Tufang Kan Leitlun Thuthang Lawrkhawm\nTufang Kan Leitlun Thuthang Lawrkhawm\nThuhmai: Tulai boruak kan ngan tikah thuthang menmen ngan loin zumtu in kan theih ding mi leitlun huap thil cangdan kan thlir tlangpi. Ahleicein zumtu nun tisetertu tulai bumnak le ramkhel ih Khristiannak thawn pehparaw deuh ngan a si. Cukhal cu ngan ding hi a tam tukih zarh khat vawi khat hmanah ca tawite lawng kan ngan tikah a cipciar ngan a theih lo. Leiltun boruak hnintertu le tidanglam theibik America ramih thil fehdan hin kannih Chin Khristianpawl khawruah le nundan tiang umzia a neih ruangah kan ngan deuh tlangpi. Cuhleiah Israel thuhla khal hi leiltun nazipi vekin Bible simungnak thilpawl le hmailam canpawl thlir theih a si ruangah kan ngan ṭheu.\nAustralia: Tuizarh sungah Australia ah hrilawknak neih a si ih ramkhel mithiampawlin tling tengteng dingih an ruah liberal Labour Party cu social conservative a si mi Australia Liberal Party in an neh ruangah zumtu a si thu ralṭha takih phuangtu le zarhpi sun biakinn thleng ringringtu AG kawhhran mi Scott Marrison cun Prime Minister a ṭuan peh ding a si. Anih hi hriltlin a si veten an biakinn Horizon Church ah a feh hngal. An pastor Brad le Allison pawl hin Trump cu Pathian hriakthih ah an pawm tlettlet an ti cu the!! Australian ih Chinmi zumtupawl cu an lungawi dingah ruat sehla.\nUkraine: Ukraine President hrilawknak ah Juda pa capoh thiam Volodymyr Zelenskiy hriltlin a si thu Tulai Boruak hmaisa ah khan kan ngan zo kha kan man lai ka zum. Tu cu president thutiam a la ih a thusimnak ah, “Bawhlung sit lamah Iceland, ram kilhimnak lamah Israel, khawl thiltuah(technology) lamah Japan vek kan si tengteng a ṭul” a ti. Iceland hi minung malte an si nan bawhlung sit an paih zet ih World Cup tla ah an tel thei ṭheu. Ram kilhimnak ih Israel ṭanlak theizia cu rel tam a ṭul lo ding. Japanpawl thiltuah thiamzia le ṭhat theizia khal kan thei cio. Vawi khat khal ka rualpa thawn hrukpuan(towel) lei kan tumih a zuartunu in “Hi cu Thai hrukpuan a si ih a ṭha tuk” a ti ih kannih cun, “Japan (towel) na nei maw, Japan thil si kan hawl” kan ti ih kan hni ciamco dah.\nUK: UK hi aziangziangin a tlase vivo ti cu zokhal theih a si. Muslim ṭih an zuamaw a si lo maw ti ding a si. Siangpahrangnu Elizabeth in Trump cu State Visit ih ra tlawng dingin a sawm. Cumi cu London khawpi uktu Muslim Sadiq Khan cun ‘mi sual, mi kapkhat, hnamthlirtu, Bush le Obama tlukin a zahuum lo’ tiin Trump cu a rak sawisel ciamco. A uarawk thawn rampi zanriah eikhawmnak ah Siangpahrangnu in a sawm ta lo riai! UK ih Labour Party hotu tla cun an tlin cu Palestine zalennak pek a duh thu a rel. Kan dung zarh khalahAmerica thusimtu pakhat tla N. Ireland ih crusade nei ding a si ih ‘neih bangawk neihawk/tawkahur(same-sex) a pawm lo’ tiin luh an kham. Kan dung deuh ah Evan. Franklin Graham khal England ih rawngbawlnak nei ding a si ih UK MP tampi ih luh kham dingin thuhla an tuah ciamco nan an hlawhtling lo. Tu hi Trump policy uartu Conservative Party ihsin Boris Johnson cun PM si a tum nasa ih a hlawhtling pei maw cu…!\nHuawei: America le China sumdawn doawk ruangah US President Donald Trump cun ramdang technology thiltuah America hrang ṭihnungpawl khamnak thupek a suah. Cucu China kawmpani thiltuah Huawei hmuitin deuh a si tiin mithiampawlin an rel. Tu hi leitlun Smart Phone ah cun Samsung, Huawei, Apple ti a si. Huawei in Apple cu tu naite ah a lan zo. Europe hmun hrekkhat khalah Huawei an kham zo. Cun kan dung deuhah Canada ah Huawei Company dintu Ren Zhengfei ih fanu Huawei CEO Mei khal an rak kai. Hi hi China a thin a heng nasa. Tu cu 1988 lam ihsin George H. Bush, Bill Clinton, George W. Bush le Obama pawlin China ṭhangso dingih an rak duhsaknak, China in US thilri parih siah sang tak a lak ih US in niamte a lak mi cu Trump in tuahṭhat a duh ruangih ra cang a si.\nTrump cun ’China hi palbet si maw, namniam si maw kan tum lo a bangaw mi bualrawn ih lehtlang ka tum sawn a si’ a ti. Hi hi Bush le Obama khalin tuahṭhat an rak tum dah. Asinan China in thungrulh a tum ruangah an America in malte tal a tuar cun an politics a hngawng pang an phan ruangah an rak tuahṭha ngam lo. Trump cun ziang khal cang seh tiin a tuah mi a si. Tu hi America Economy cu USD 19500 Billion a si ih China 11000 Bn lawng a si ruangah ziangti zin hmanin China cun a neh thei lo dingih ruah a si. Asinan America cu Democracy ram, ram zalen a si ruangah eptu party in ziangkha cang khal sehla ṭuanlai party hlawn an tum ṭeuṭeu hi China in a ngamnak san pakhat a si.\nTrump vs Democratic: A hleice ih zingzawitu Special Counsel Mueller in Trump cu Russia bawmnak thawn hriltlin a si lo timi le thuṭhennak a khamnak hmuh a si lo tiih report a pek hnu khalah Democratic party cun Trump hlawnthlaknak ding lamzin an hawl rero lai thotho. 2011 ihsin tuisun tiang a sum cazin hmuahhmuah Congress hmaiah phawrh dingin an dil mi cu Trump in Washington District Court ah zual a ko nan Obama ih ruat mi thuṭhentu cun Democratic lam nehnak a pe ta riai! Supreme Court tiang an kai vivo a zumum.\nAG Barr Thawngthlak Tum Kha: Attorney General(Sihnichuk) Barr cu Mueller Report cekfel lo mi mipi hnenah phuanglang dingin Democratic lam cun an dil. Asinan a duh lo. A duhlo ruangah House Speaker Nancy Pelosi tiangin , ‘Thawng kan thlak ding” an ti cece. Hiti phawrhsuah hi dan kalh a si. Pharh ta sehla thawng thlak theih a si. A pharh lo tikah thawng thlak an tum!! Tubaite ah ralkap thi pawl sunlawihnak khawmnakah AG Barr le Speaker Pelosy an tawngaw ih, Barr cun, ‘Na misual kaihnak (handcuff) na rak keng lo maw” tiin nautat nawn in a ti silawm!!\nTrump Dodaltu Kawk Tawng: Michigan Republican Congressman Justin Amash cun, “Mueller Report ka siar tikah Trump cu hlawn tlak a si” a ti ih Republican hruaitu lam cun an kawk cece. A san cu Mueller Report ah hlawnnak din thupi pahnih ah a fihlim zo ruangah a si. House GOP hotu McCarthy cun, “Lar a duh ruangah a ṭawng men” a ti. Trump dodal ṭheutu Sen. Romney khalin, “ A ralṭha zet, asinan ka pawmpi lo” a ti. Canganthiam le TV show ṭheutu Bongino cun, “Republican party suahsan hngal seh” a ti. Tu hi amah hriltlinnak pengah GOP ihsin amah zuamtu an ra suak zo. Justin Amash hi Palestine ihsin a pai sanih ra lut an si ih a thawk ihsin Trump sawisel ringringtu a si.\nAwle…rel ding a tam nasa. Taylor University, Evangelical Christian tlawngih tlawngta hrekkhat cun Vice President Mike Pence cu neihbangaw neihawk a pawm lo ruangah dodal in a thusim zik zawngah an suahsan. Hivek khal hi thil mak tak a si. Nang le kei vek tla hi America ah milar si sehla dodaltu kan ngah ve viau men thei. Asan cu LGBTQ kan pawm si lo, zuarawk dik kan ti fawn lo, neiaw lo umtlang ṭha kan ti fawn lo..!(20.5.2019). Photo: Australai PM sungkua, Jedidya Lal Lian Zual ih Page ta lakmi a si. Tulai Boruak 61: TUI ZARH KHAWVEL\nPrevious Article Pasal Nei Thar Pawlin Kan Thin-awk Ding Ziaza Thalo 8\nNext Article Itthat Khawhlonak In Thi Feh A Diklo Ter Thei